Baztan Ikastolaren 50. urteurreneko diskoa eta bideoa eskuragarri da dagoeneko

CD-DVDa Elizondoko Axular eta Fantxiken, Erratzuko Altxuko dendan, Doneztebeko Ostiz liburu dendan, Lesakan Ekaitza kafetegia edo Berako Errekalde ostatuan eskura daiteke eta baztanikastolage@gmail.com helbidearen bidez ere eskatu ahal da.

1970-71 ikasturtean sortu zen Baztan Ikastola. Seme-alabek euskaraz ikasteko zuten ilusioak bulkatuta abiatu zuten hainbat gurasok eta 27 ikaslerekin ireki zituzten ateak. Aurten 50 urte bete ditu eta urteurrena ospatzeko hainbat ekimen izan dituzte ikasturte honetan.

Ikasturtea eta urteurrena borobiltzeko Baztan Ikastola-Musikak erakusten du nola dantza izeneko CD-DVDa argitaratu berri dute. Izenburuak berak aunitz erraten du, izan ere, Musikak erakusten du nola dantza erranairuak, batetik diskoari erreferentzia egiten dio, hainbat kantu eta dantza biltzen dituelako, eta bertzetik eta ederki laburbiltzen du ikastolaren historia, momentuan momentukoa bizi izan duen eta bizi duen ikastola, garai hobeak eta makurragoak ezagutuz, bidean aurkitutako oztopoak gaindituz beti egin du aitzinera, gaur den egunera arte.

Baztan Ikastolako Guraso Elkarteak bulkatutako proiektua da, ikastolaren filosofia barnebilduz, auzolanean egina, jende aunitzen lanari esker. Gaur egun Baztan Ikastolaren partaide diren ikasle, irakasle eta gurasoek hartu dute parte, hala nola, ikasle ohiek, irakasle ohiek eta guraso ohiek. Auzolan erraldoia izan da.

Duela bizpahiru urte hasi ziren proiektu hau pentsatzen eta martxan jartzen, eta hasieratik helburu argia izan zuten, hau da, Baztan Ikastolaren 50. urteurrena gogoratzea izan da asmoa, gogoratu eta ospatu, baina ez soilik gibelera begiratuz, oraina eta etorkizuna ere kontuan hartu nahi genuen. Izan ere, Baztan Ikastola koskortu zaigu, baina bizirik dago, osasuntsu, ilusioz gainezka eta CD-DVD hau ere horren isla da. Ez da soilik Baztan Ikastolaren historia kontatzen duen lan bat, baizik eta Baztan Ikastolak jendarteari egiten dion ekarpena, edozein lekutan entzun eta ikusteko CD eta DVDa dira proiektu honen ardatza, kantatu, dantzatu eta ikasteko balio duten kantuez osatuak.

Edukia

Baztan Ikastola. Musikak erakusten du nola dantza izeneko lana 11 kantuz osaturiko CDak, 11 bideoz osaturiko DVDak eta duela hiru aste aurkeztu genuen 50. urteurrenaren harira egindako dokumentalak osatzen dute.

Bildumako 11 kantuetatik 10, proiektu honetako sorturikoak dira, gai aunitz jorratzen dira eta musika eta hainbat letra biltzen dituzten kantuz osatua dago, koreografiak eta bideoak bezala, egile bakoitzak bere sinadura utzi du sorkuntza lanean.

Kantuen bidez, gibelera begirada bat egiten da, baina hori baino gehiago, orainari eta etorkizunari begiratzen dio, izan ere kantuetan ikastolak lantzen dituen balore desberdinak transmititu nahi izan ditugu, ikastolaz harago, jendarte osoarendako baliagarriak direnak, errate baterako, euskara, jazarpena, egunerokoan erabiltzen diren kortesia moldeak, fruta jaten ikasteko kantua, edota ohiko euskal dantzen bertsio berriak ere proposatzen dira.

Anitza da, Baztan Ikastola bezala, oro har jendartea bezala, eta bide horretan, hainbat estilo aunitz jorratzen ditu, edonork kantatu, dantzatu eta ongi pasatzeko kantu eta bideoen bidez. Ikasketarako ere baliagarria da, edozein etxe edo ikastetxetan material didaktiko gisa erabil daiteke.

Bertzalde, 11. kantua, Hamabortz Ama Bat, 2015. urteko Nafarroa Oinezerako egindako kantua da. Kantu honen bidez bidean joan zaizkigunak gogoan izan nahi ditugu. Jon Barberenak egin zuen kantu horren letra. Jonek, proiektu honetan parte hartzeko konpromisoa hartu zuen, baina zoritxarrez, ezin izan zuen parte hartu. Bere omenez, eta gaur hemen ez dauden Baztan Ikastolako partaide izandako guziak gogoratzeko keinu gisa diskoa honetarako berreskuratu dugu kantua.

Kantuez gain, 50. urteurreneko dokumentala ere agertzen da CD-DVDan, Baztan Ikastolaren historiaren zati bat erakusteko asmoz egina, hainbat garaitako irakasle, ikasle eta gurasoen parte hartzearekin.

Sorkuntza prozesua

Sorkuntza prozesuari dagokionez, jende aunitzek hartu du parte. Musika, letrak, koreografiak eta bideoak, baita diskoaren diseinu lanak egiterakoan ere, prozesu guztia auzolanaren bidez egin da, bakoitzak bere alorrean lan eginez eta lan guztiak uztartuz. Jende aunitzen lana dago gibelean, eta hori ere nabari da kantu edota bideoetan, izan ere, bakoitzak bere estiloa landu du eta emaitza ederra izan da, anitza. Lan handia izan da, bai, baina gustura egindako lana izan da, guztiz aberasgarria.

Grabaketak

Grabaketaren zati bat Josu Erbitiren Drum Groove Studioan egin da, eta bertze zati bat, berriz, Elizondon berean, estudio mugikorraren bidez. Gaur egun ikastolako ikasle diren 200 ikasleek hartu dute parte, eta baita irakasle, guraso, irakasle ohi, ikasle ohi eta guraso ohi aunitzek ere.


Titirijai

HELDUENTZAKO IKUSKIZUNAK. LAU SORKUNTZA LAU KONTINENTE

Customs, europar bertsioa. 22:00. Europako taldeak paperezko antzerkia egingo du itzalekin, eta ingelesa, frantsesa, portugesa, gaelikoa eta italiera erabiliko dituzte. Hamasei urtetik gorakoentzat izango da. Topic antzokian. 30 minutu


Kultur urtea begiradapean

Izurritearen estualdia laxatu ahala arindu zaizkio min asko kultur sektoreari 2022an. Orain, 2023ari so egitea dagokio, eta badu hori aurreko bi urteetan baino baikorrago egiterik. Trabak bazter utzirik, ekitaldiz beteak dira datozen hilabeteak; bada non aukeratu. Baita non gozatu ere.


Haur eskolan onartuen berri eman du udalak

Behin behineko zerrenda.

Heldu den ikasturtean Pausoka haur eskolan hartuko dituzten umeen behin behineko zerrenda argitaratu du Uharte Arakilgo Udalak. Pausoka haur eskolak hamar plaza ditu eta hamabost eskaera izan ziren. Bost aurretik erreserbatuta zeuden eta gainontzeko eskatzaileen balorazioa egin ondoren, udalak behin behineko onartuen zerrenda argitaratu du, www.uhartearakil.com webgunean ikusgai dagoena. Erreklamazioetarako epea ostiralera arte dago zabalik. Udalak 0-3an onartutakoen behin betiko zerrenda hilaren 23an argitaratuko du, eta egun horretatik 27ra matrikula egiteko aukera izanen da.


Udalbatzaren Osoko Bilkura

Soraluzeko udal korporazioa osatzen duten 11 zinegotziek zazpi puntu izango dituzte aztergai bihar, asteazkena, otsailaren 8a, udalbatzarrak egingo duen ohiko batzarrean.

Soraluzeko udalbatzarrak ohiko batzarra egingo du asteazken honetan, otsailak 8, arratsaldeko 7etan.

Ondorengo gai-zerrenda izango dute aztergai:

2022ko abenduaren 21ko saioaren akta, hala badagokio onartzea.

Alkatetzaren dekretuen berri ematea.

Udal langileen soldataren igoera.

Euskal autonomia erkidegoko administrazio orokorrak (kultura eta hizkuntza politika sailaren bidez) eta euskal autonomia erkidegoko udalek sinatu beharreko lankidetza-hitzarmenaren eredua, mugiment kirol txartela (mugiment ktx) euskal autonomia erkidegoan ezartzeko. 2023-2026 aldia.

Debegesaren eta Soraluzeko udalaren arteko lankidetza-hitzarmena, Soraluzeko Santa Ana kaleko 30-32 zenbakian dagoen higiezinaren erabilera aldi baterako, partekatua eta doakoa baimentzen duena.

Zabaltzen-Sartu koop. elkartea eta Soraluzeko udalaren arteko lankidetza-hitzarmena, Soraluzeko Kalebarren 8 zenbakian dagoen higiezinaren erabilera aldi baterako, partekatua eta doakoa baimentzen duena.

Eskari eta Galderak.


Kultur langileen estatutu bat eratu nahi du Eusko Jaurlaritzak

Zupiriak kultur sektorea profesionalizatzea jarri du legealdiko helburutzat. 'Euskariana' Euskal Kulturaren Atari Digitala ere sortuko dute, digitalizazioan sakontzeko tresna gisa


Grand Slam txapelketa jokatu dute tenislariek Azkoitian

(Argazkia: Txerloia Tenis Kluba) Tenis Eskolako denboraldiari bukaera emateko aste osoan jokatu dituzte Grand Slam txapelketako partidak Azkoitiko Txerloian, eta atzo, zapatua, txikienen txanda izan zen. Goizeko 10:00etan hasita, 75 haur aritu ziren partidak jokatzen Txerloiko pistetan. Denera, 132 haur eta gazte aritu dira aste honetan Txerloian partidak jokatzen. Datorren denboraldia irailaren 18an hasiko dute. Ikusi txapelketako sarituen irudiak Maxixatzen.eus atarian.


Azken Zarata Dantzako hainbat bideo ikusgai

Azken Zarata Dantza jaialdia ospatu zuten Putzuzulon joan den astearen amaieran, nolabait ere gaztetxea eraitsi aurreko azken ekitaldi potente gisa. Guztira, herriko nahiz gertuko hogei musika talde inguruk eskaini zuten kontzertua hiru egunetan banatuta, eta jende ugari bertaratu zen.

Hona hemen hainbat talderen zuzeneko ikus-entzunezkoak:


Betea dator txirrindulari urtea

Euskadiko Txirrindularitza Federazioak abenduan onartu zuen 2022rako lasterketen egutegia. Hego Euskal Herrirako bateratua izango da, bost federazioen eta antolatzaileen «elkarlanean» egituratu baitute junior, 23 urtez azpiko eta elite mailetako karrera zerrenda, izan emakume, izan gizonezko.

Gizonezko afizionatuetan berritasun handi bat txertatu dute. Euskal federazioak bi txapelketa antolatuko ditu aurten ere –Euskaldun eta Lehendakari–, baina orain arte bezala astez aste txandatu beharrean, urtea bi garaitan banatu dute: Euskaldun Txapelketa otsailetik ekainera lehiatuko dute, eta, ondoren, Lehendakari ekainaren bukaeratik irailera arte.

Amateurren denboraldia otsailaren 26an hasiko da, Zumaian, eta Zaldibian jokatuko da azkeneko proba, aurten atzera berreskuratuta, irailaren 18an. Bi lehiaketetan, iaz garatu zen Abiatzen txapelketaren araudi berdina izango dute; talde bakoitzari eliteko bi txirrindulari baimenduko dizkiote, probako.

Nesken hiru maila, batera

Emakumezkoetan ere aldaketa nabarmen bat badator. Orain arteko lau kategoria (kadeteak, juniorrak, 23 urtez azpikoak eta eliteak) bi mailatan banatuko dituzte. Batetik, kadeteek euren lasterketak izango dituzte; bestetik, junior, 23 azpiko eta eliteek txapelketa bakarra osatuko dute. Hala ere, juniorrek beren lasterketa propioa izan ahalko dute. Antolatzaileen esku geratuko da hiru modalitateetatik zein karrera mota antolatu: orain arteko kadete edo junior-irekia; edo kadete, junior edo irekia lasterketa banatan bereizita.

Juniorren kasuan, Hegoaldeko lau herrialdeetako Euskal Herria Txapelketa Durangon hasiko da, apirilaren 14an; kadeteen Gaztetxoak Txapelketa, apirilaren 3an Abadiñon. Euskal Herriko Txapelketak, berriz, emakumeena Azpeitian da (maiatzak 29), gizonena Natxituan (maiatzak 8), juniorrena Mendatan (ekainak 18) eta kadeteena Markina-Xemeinen (ekainak 4).

Euskal egutegia 2022

GIZONEZKO AMATEURRAK

Euskaldun Txapelketa. Zumaian hasiko da, otsailaren 26an. Bukatu, ekainaren 18an Tolosan. Guztira, 17 lasterketa.

Goierrin lau karrera puntuagarri jokatuko dira: Lazkaoko Proba (apirilak 30), Loinatz Proba Beasainen (ekainak 4), San Martin Proba Ataunen (ekainak 5) eta San Joan Sari Nagusia Seguran (ekainak 12).

Lehendakari Txapelketa. Ekainaren 29an Irunen hasi eta irailaren 18an Zaldibian bukatu, 16 lasterketa denera.

Goierrikoak bi dira: Zegaman San Bartolome Saria (abuztuak 27) eta Zaldibiako Sari Nagusia (irailak 18).

EMAKUME AMATEURRAK

Euskaldun Txapelketa. Martxoaren 6tik (Zaldibar) abuztuaren 20ra (Sopela), 15 lasterketa.

Goierrin, bakarra: Segurako Proba (martxoak 26).

HARROBIKOAK

Euskal Herria (juniorrak). Apirilaren 14tik (Durango) ekainaren 4ra (Segura). Bost karrera, Goierrin Segurakoa bakarra.

Gaztetxoak (kadeteak). Apirilaren 3tik (Abadiño) uztailaren 2ra (Tolosa). 4 karrera, Goierrin 0.


Udal aurrekontuetan “inbertsio soziala eta energia trantsizioa” lehenetsi behar direla dio EH Bilduk

EH Bilduk udal aurrekontuei ekarpena egin nahi die, eta elkarrizketarako deia egin die EAJri eta PSE-EEri. “Krisi eta ziurgabetasun garai hauetan, donostiar gehienek jasan ezin duten prezioen igoera horrekin, ezinbestekoa da urrats garrantzitsuak ematea guztion ongizatea bermatzeko politiketan”. Norabide horLau retan aurrera egiteko, EH Bilduk Ongizate hitzarmena proposatu du.

Lau lehentasun jarri ditu koalizioak: etxebizitzaren arazoari irtenbideak ematea, mugikortasun eredu berria, larrialdi klimatikoa eta sustapen ekonomiko orekatua.

Etxebizitza politikan, babestutako etxebizitzak eraikitzeko behar diren inbertsioez gain, Donostiak “lidergo argi bat” izatea proposatu dute “alokairuaren prezioa mugatu behar dela exijitzeko”. Salatu dutenez, “etxebizitzen prezioen etengabeko garestitzeak gero eta donostiar gehiago kanporatu ditu euren auzoetatik, eta joera hau errotik mozteko neurriak hartu behar dira”.

Politika sozialetan, “atzean inor ez uzteko” baliabide gehiago eskatu dituzte, “politika kontinuistak” albo batera utzi behar direla exijituz.

Mugikortasunean, jasangarritasuna lehenetsiko duen eredu berri bat eskatu dute: “2023an Mugi txartelaren deskontua bermatzeko, ezinbestekoa da aurrekontu-proiektuan Donostiako Udalari dagokion zenbatekoa erreserbatzea. Ez da ulertzen zergatik ez duten jada gorde”. EH Bilduk dioenez, Eneko Goiak “arazo ideologiko bat du horrelako deskontuekin, batez ere errenta baxuenei eta emakumeei mesede egiten dietenak”.

Larrialdi Klimatikoaren eremuan, hiria erronka handietarako prestatu behar dela nabarmendu dute, energia berriztagarrien eta energia kontsumoa murriztearen aldeko apustua eskatuz.

Azkenik, hiri garapenaren ereduan, turismoaren “neurriz kanpoko hazkundea” mugatu eta erregulatzeaz gain, ekonomia dibertsifikatzea eskatu dute, “etorkizun handiagoko eta lan-baldintza hobeko sektoreetan. Energia berriztagarriek, zaintza sektoreak, industria jasangarriak, berrikuntzak eta, oro har, herritarren oinarrizko beharrei erantzuten dieten sektore ekonomikoek izan behar dute hiriaren apustu berriak”.


Produkzioa eten behar izan dute Mercedesen bosgarren greba egunean

Goizeko lehen orduan, lehen lan-txanda sartzen den unean, piketeak fabrikaren sarreran bildu dira. 10:30ean, manifestazioa hasi dute Eusko Jaurlaritzaren egoitzaraino.


Konpulsioa

Umetan, amak potolo ikusi nahi ninduen, eta beste ama batzuei galdetzen zien nola egiten zuten seme-alabekin... azukrez eta irinez bete ninduen.

Espainia EBko lehen postuetan dago haurren obesitatean (gehiegizko pisua dute 10 haurretatik 3ek). Nire ustez, ez dago nutrizio prestakuntzarik medikuntzako fakultateetan; ezta hezkuntza-dibulgazio pedagogia bat, ez ikastetxeetan, komunikabide publikoetan ere ez.

Haiekin gurutzatzen naizenean, pentsatzen dut nolakoa izango den egunerokotasuna, eta, momentuz, une gehiegizko pisua duten pertsona horien etxeko ekintza bakoitzean.

Gaiak bereak ekartzen ditu, arlo pertsonalean, familian eta komunitatean. Bai osasun-gastu publikoan, bai osasun-sistema publikotik kanpo konponbide eraginkorragoak bilatzen dituzten familia eta pertsona horien ekonomian.

Hala eta guztiz ere, oraindik ospitaleetan eta pediatriako kontsultategietan, zabor-janariak saltzeko makinetan, opil finduetan eta edari azukredunetan ikusten ditugu. Elikagai ultra-prozesatuak badira, gizentasun iturri nagusia delarik, nola oraindik pediatriako ospitaleetako gosariak hor oinarritzen dira?

Nahiz eta betearazleak ez egon ados ez ezartzearekin ez matxinatzearekin, aski ezagunak dira horren guztiaren arduradunak. Gaur egun, munduan, gutxi batzuk dira guztiaren jabeak, baita klimaren (uraren erabateko kontrola falta zaie) jabeak ere, atmosferara egindako isuriengatik. Gobernuen presio-hertsapena hainbesteraino iritsi da, non estatuek oligopolio horien aldeko subiranotasuna galtzea ekarri baitu.

Udak mugikortasuna bultzatzen du. Horrela, OA elkartea existitzen dela jakin dut, eta konturatu naiz ezer ez dela konparagarria (lodia izan edo ez) jangela konpultsibo batek jasaten duen oinaze psikikoarekin, bere adikzioaren esklabo baita.

Araban, Nafarroan eta Bizkaian ere bada Overeaters Anonymousen ingelesezko siglak dituen Jantoki Konpultsibo Anonimoen Elkartea (OA), Alkoholiko Anonimoen programan eta metodologian oinarrituta dagoena.

Hemendik animo dei bat bidaltzen diet egoera horretan egon daitezkeen pertsonei, elkartearekin harremanetan jar daitezen. Baita hedabideei ere, arazoa agerikoagoa egin dadin eta Gipuzkoan ere nahasmendu psikologiko bat, osasunean eta mugikortasunean, harreman sozialetan, familiartekoetan eta bikote-harremanetan hain eragin larria duena, arintzeko bideak eta guneak

marraztu ahal izateko.

Iulen Lizaso Aldalur


BERTSO SAIOA: "Zortziko Maldiko"


Gehiago eta ozenago

Kaleak hartu dituzte berriro ere eskualdeko emakume feministek urte honetan; izan aldarrikatzeko, salatzeko edota ospatzeko, geroz eta gehiago direla erakutsi dute eta geroz eta indartsuagoa dela mugimendua; horren adierazle dira, baita ere, sortu berri diren bi taldeak.

Beste urte batez, mugimendu feminista geroz eta indartsuagoa dela agerian geratu da eskualdean. Aurten, gainera, bost urtez behin mundu osoa zeharkatzen duen Emakumeen Mundu Martxa pasa da urtea hasi eta berehala eskualdetik, eta harrera beroa egin zaio hainbat herritan. Zubiek pertsona migratzaileentzat duten esanahia irudikatu dute: «Inoiz jendea konektatzeko baliagarriak izan ziren zubiak harresi bilakatu dira askorentzat, ez dute pertsonen joan-etorria ahalbidetzen; gune horietan pertsonak diskriminatu, zapaldu, baztertu eta hil ere egiten dituzte».

Mugimendu feministak mugak hausteko deia egin zuen eta salatu dute transnazionalak direla sistema arrazista, kapitalista eta heteropatriarkala sostengatzeko tresna. Ikuspegi hori lantzeko dosierra prestatu du Emakumeen Mundu Martxak. Eta tokian tokiko talde feministek aztergai izan dute txostena urte honetan zehar.

Egun batzuk geroago iritsi zen martxoaren 8a. Ez nahi bezala, pandemiagatik, baina mobilizazio jendetsuak egin zituzten hala ere eskualdeko herrietan, Dena aldatu, sistema arrakalatu lelopean. Sistema kapitalista, heteropatriarkala eta arrazista arrakalatzeko deia egin dute aurten: «Geldirik nahi gaituzten arren, antolatuta segitzen dugu eta kaleak gure aldarri feministez betetzeko determinazioz».

Ekainean, ekimen berri bat abiatu zuten Altzoko eragile ezberdinek: Tolosaldeko Irakurketa Feminista Taldeen I. Topaketa. Irakurle taldeei eta oro har irakurzale feministei egin zieten deia topaketarako. Goizean, Kattalin Minerrek dinamizatutako saio batean hartu zuten parte bertaratu zirenek, eta arratsaldean, bertso saio literarioaz gozatu zuten Uxue Alberdi, Miren Amuriza eta Ane Labaka bertsolari eta idazleekin.

Indarkeria Matxistaren Aurkako Egunean ere kalean izan dira eskualdeko feministak. Matxismoak, arrazakeriak eta klasismoak sistema kapitalistan «korapilo bat ehundu» dutela, eta soka bakarrari tiraka, korapilo hori askatzea «ezinezkoa» dela adierazi zuten Tolosako Asanblada Feministako kideek: «Guztiak etetea da beharrezkoa. Matxismoa ez da desagertuko, jendarte honek bere izate eta aldaera guztiak gaitzesten dituen akordio sozial bat adosten ez duen arte. Eta, horretarako exijitzen dugu, eragile sozial, politiko eta instituzional bakoitzak ildo horretan lan egitea. Erakunde konprometituak behar ditugu, eta ez morez mozorroturiko adierazpen instituzional, elkarretaratze eta argazkiak: nazkatuta gaude promesa faltsuez!».

«Minduta, nazkatuta eta amorruz iritsi gara aurtengo azaroaren 25era ere: izugarria izan da etxean zein kalean jasan behar izan dugun biolentzia-maila eta, izugarria, era berean, LGTBIQ+ kolektiboaren kontrako eraso, gorroto-diskurtso eta baztertzea. Horregatik, aurten, zuzen-zuzenean gure gorputzaren aurka eraso egiten duen biolentzia matxistari jarri nahi izan diogu fokua», esan zuten. Ekitaldietan gogoan izan zituzten 2003az geroztik Euskal Herrian erail dituzten 112 emakume eta 11 adin-txikikoak. Eta horrez gain, urte honetan erail dituzten emakumeen alde ere kontzentrazioak egin dituzte urte guztian zehar eskualdeko feministek.

Eraso matxistek etenik ez

Urte honetan eskualdean izan diren eraso matxista oro gaitzetsi dituzte eskualdeko asanblada feministek; eta salaketaren berri izan bezain pronto kalera atera dira herritarrak, erasorik onartuko ez dutela ozen esateko.

Urtea hastearekin batera eman zuen lehenengo abisua Zizurkilgo Udalak. Herrian gertatutako eraso matxista baten berri izan zutela esan zuten. Eta bigarren eraso bat ere salatu dute Zizurkilen urte honetan: gizonezko batek emakumezko bati eraso egin zion apirilean. Zizurkilgo Udalak, beste behin, indarkeria matxistarik gabeko herri baten aldeko konpromisoa azaldu du eta jakinarazi du norabide horretan lanean jarraituko duela: «Konpromiso irmoa dugu herrian indarkeria matxistaren aurkako protokolo orokorra sortzeko».

Aiztondoko Mugimendu Feministak eman zuen beste eraso matxista baten berri martxoan. Aiztondon gizon batek lau emakume eraso zituela esan zuen, eta emakume hauei elkartasun eta babes osoa helarazteko sinadura bilketa bat jarri zuten abian.

Ekaina hasieran, Tolosako skate parkean izandako eraso matxista baten berri ere eman zuen udalak eta erasoa «irmoki» salatu zuen.

Erasoek etenik ez, eta abuztuan jakinarazi zuen Amezketako Udalak eraso matxista bat izan zela herrian. Emakume batek eta bere haurrak kolpeak jaso zituztela salatu zuen. Ondorengo egunetan elkarretaratzea egin zuten eta argi esan zuten horrelako jarrerek ez daukatela lekurik ez Amezketan, ezta beste inon ere.

Erasoen aurkako lanketak

Eraso matxisten aurkako lanketak egin dituzte, besteak beste, Anoetan eta Amasa-Villabonan. Saiaz mankomunitatea ere aritu da lan horretan. Anoetako kasuan, Adi eta so! behatokia sortu dute, 2018tik hasita zeuden lanketaren bidez. Emakumeek jasaten duten indarkeriari aurre egiteko koordinazioa du helburu.

Amasa-Villabonako Udalak Lurgatz eta Akain talde feministekin elkarlanean kanpaina eta ekintza ezberdinak egin ditu, matxismoak herrian lekurik ez duela aldarrikatzeko. Lau euskarritan gauzatu dute kanpaina: etxez etxe banatu den gida praktiko bat, establezimenduetan jarri diren itsasgarriak, herriko bi sarrera nagusietan jarri diren seinaleak eta herriko hainbat gunetan ezarri dituzten pankartak.

Eta Saiaz mankomunitatea ere ez da geldirik egon. Indarkeria matxistaren aurkako protokoloa lantzen aritu da, fase ezberdinak aurrera eramanaz. Uda aurretik egin zuten lehen fasea, eta ondorenean etorri da bigarrena, herritarren parte hartze aktiboarekin.

Eta lanketen bueltan, Irurako emakumeek historian egin duten ekarpena ikertzeko beka atera du udalak, eta Amaia Altunak eta Nerea Maizek irabazi dute. Lan horrekin, Irurako emakumeek orain arte arlo publikoan eta pribatuan egin duten ekarpena ikertu dute.

Geroz eta gehiago

Eskualdean feminismoa geroz eta gehiago saretzen ari da. Horren seinale da, bi talde feminista sortu izana: Irura Moretuz eta Aiztondoko Neska Gazteak. «Emakumeen ikusgaitasuna eta ahalduntzea bultzatzeko eta indarkeria matxistaren aurka indarrak batzeko» sortu dute, besteak beste Irurako taldea, eta Aiztondon, berriz, neska gazte eta feministak bilduko dituen taldea osatu nahi izan dute, «elkar zainduz, gozatzeko».


Bihar larunbateko (azaroak 5) Aintxintxika krosa dela eta saihesbidea trafikora moztuko da

Ibilgailuek ezingo dute bide hori erabili 15:00etatik 17:00etara.

AINTXINTXIKA KROSSA dela eta

Azaroak 5 larunbata, 15:00etatik -17:00etara

Saihesbidea (Ezoziko errotondatik gora) trafikora moztuta geratuko da.

Herri erdirako sarbidea erraztu aldera zabalik geratuko dira Gabolatseko piboteak eta baita zubikoak ere.

AUTOBUSAK

Pasatuko dira lasterketen arteko hutsuneak aprobetxatuz eta antolakuntzako boluntarioek lagunduta.

APARKALEKUAK

12:00etatik aurrera Gabolats 21-23-25-27-29 eta Estaziño 1 - 3 pareko aparkalekuetatik hasita, Zeletako zubiperaino auto guztiak kenduta egon beharko dira.


Bigarren Bertso Egunean Maider Arregik eta Manex Agirrek hartuko dute parte

Getarian, Cristobal Balenciaga Museoan, izango da aurtengo bigarren Bertso Eguna, datorren zapatuan, hilaren 27an (18:00). Alaia Martin, Unai Iturriaga eta Uxue Alberdi ariko dira bertsotan, eta Maider Arregik eta Manex Agirrek ere hartuko dute parte beste hainbatekin batera. Sarrerak agortuta daude baina online ikusi ahal izango da, zuzenean, www.bertsosarrerak.eus atarian.

Maite Berriozabalek jardungo du gai-jartzaile lanetan eta Eli Pagola eta Rosi Lazkano bertsolariak ere izango dira oholtzan.

Hona hemen Beñat Gaztelumendik Getariako Bertso Eguna aurkezterakoan esandakoak: "Isolamendu garaietan ere josi egiten gaitu bertsoak. Elkarrengana josi. Komunitatera josi. Eragiteko josi. Askatzeko josi. Joskuretatik Bertso Egun bat osatuko dugu Getarian. Bertsolaritzaren baitako formatu, bertsokera eta gorputzak josiz osatuko baitugu emanaldia. Oholtza gaineko elementuak elkarrekin korapilatuz. Oholtza eta oholtzatik kanpokoa hurbilduz. Bertsotan aritzea ez baita bakarkako lana: elkarrekin, elkarrengandik eta elkarrentzat aritzen gara bertsotan, eta lotzen gaituen horri erreparatuz, ordu eta erdi pasatxoko emanaldia josiko dugu martxoaren 27an".

Hirugarren Bertso Eguna Hazparnen izango da, maiatzaren 22an, eta emanaldi horretarako sarrerak ere eskuragai daude www.bertsosarrerak.eus atarian.


Ekintza gutxi batzuk egingo dituzte Gizaburuagako Santa Katalina jaietan

Jaiak pandemia aurretik ospatzen zituzten eran ospatu ezin badira ere, Santa Katalina jaiak girotzeko zenbait ekintza kultural prestatu ditu Gizaburuagako Udalak, Olazar Kultur Elkarteagaz elkarlanean. Jai eguna, berez, datorren eguenean [azaroak 25] baldin bada ere, aurretik hasiko dira motorrak berotzen.

Zapatuan [azaroak 20], esaterako, Luze edo motz bakarrizketa umoretsuaz gozatzeko aukera egongo da; saioa 19:00etan hasiko da udaletxeko aretoan. Bertaratu nahi duten gurasoek, gainera, umeak ludotekan jolasean lagatzeko aukera dukiko dute. Ludoteka zerbitzua zabalik egongo da 18:00etatik 20:30era.

Datorren astean emango diete jarraipena jaiei. Santa Katalina egunean [azaroak 25], meza berezia egingo dute; 11:30ean hasiko da elizkizuna. Hilaren 28an, berriz, egingo dituzte gainontzeko ekintzak. Ohitura den modura aurten ez dute bazkari herrikoirik egingo. “Egoera zelan dagoen ikusita, ez egitea erabaki dugu”. 11:00etan, meza egingo dute eta 12:00etan, berriz, Goienerrek batzar informatiboa eskainiko du udaletxeko aretoan. “Jan-edana egongo da datorrenarentzat”. Herriko gaztetxoek, berriz, meza ostean beti-betiko jolasetan aritzeko batuko dira frontoian. Tartean, barraskilo lasterketa ere egingo dute.


Amaia Agirre Gonzalezi agur-ekitaldia

Datorren larunbatean, eta arratsaldeko 5etan hasita, agur ekitaldia egingo da Amaia Agirre mendizalearen ohoretan, Urnietako San Joan plazan. Fitz Roy mendia eskalatu ostean istripua izan zuten, eta elur-jauzi batek bere baitan jasota ditu Amaia Agirre eta Iker Bilbao. Ekitaldiaren helburua, Urnietako herriak familiari elkartasuna eta maitasuna adieraztea izango da, Amaiari agur esatearekin batera.

Hauxe izango da ekitaldia. Lore eskaintza bat egingo da, baita agur dantza bat ere. Hurbileko zenbait pertsonek hitza hartzea espero da: Familiako kideak, Amaiaren lagunak, Egape ikastetxekoak, herriko mendizaleak… Andoaingo musika eskolako abesbatzak kanta bat abestuko du.

Azkenik, antolatzaileek omenaldira agertzeko gonbitea luzatu nahi diete herritar eta mendizale guztiei.


Argazkilaritzaren inguruko bideo emanaldia, bihar

Argazkigintzaren bilakaera ezagutzera emateko ahaleginean, Photomuseum Argazki eta Zinema Museoak Ate irekia. Argazkigintzaren historia zinema zikloa jarri du abian. Ildo horretatik, bihar argazkilaritzaren inguruko Ageriko munduaren aurrean filma e...

Argazkigintzaren bilakaera ezagutzera emateko ahaleginean, Photomuseum Argazki eta Zinema Museoak Ate irekia. Argazkigintzaren historia zinema zikloa jarri du abian. Ildo horretatik, bihar argazkilaritzaren inguruko Ageriko munduaren aurrean filma eskainiko dute museoan bertan, 19:00etatik aurrera. Ordu erdi inguru iraungo du saioak, eta sarrera doakoa izango da.


Errealitate birtuala, Santa Maria katedralean barneratzeko

Hiru piezaren bidez, tenpluaren eraikuntzaren hastapenetan eta ondorengo bi mendeetan egindako lanetan 360º-tan murgilduko dira bisitariak.

Santa Maria Katedrala Fundazioak errealitate birtualeko hiru ikus-entzunezko berri aurkeztu ditu. Horiei esker, Santa Maria eliza zaharraren gainean eraikitako egungo tenpluaren eraikuntzaren hastapenetan eta ondorengo bi mendeetan egindako lanetan murgiltzeko aukera izango dute bisitariek.

360º-tan murgiltzen lagunduko duten ikus-entzunezko berriak errealitate birtualeko bisita gidatuen eskaintzan sartuko dira aste honetan bertan. Bisita horiek iazko urrian jarri zituzten abian, Santa Maria plazatik Gasteiz zaharraren bilakaera, hirira eta haren ingurura sartzeko iparraldeko atea eta Gasteizko hirigintza-garapena erakusteko.

Ikus-entzunezko berriek proposatzen duten denboran zeharreko bidaia hiru etapatan banatuta dago. Lehenengoa XII. mendean hasten da eta Santa Maria eliza erromanikoaren barruan kokatzen da. Eliza horren gainean eraiki zen gaur egungo katedrala. Ikusten den giroa itzalekoa eta ilun samarra da, tenpluak oso argi sarrera gutxi zituelako. Hormak lodiak eta sendoak dira, estilo erromanikoari dagokion bezala, baina baita eliza hiriko harresiei itsatsita zegoelako eta egitura errespetatu egin behar zelako ere. Zalantzarik gabe, eszenako elementu protagonista absidea da, bere aldarearekin eta hormaren erdian dagoen eraikineko leiho bakanetako batekin.

Bigarren etapak gaur egungo Santa Mariaren eraikuntza du ardatz, antzinako elizaren eta gaur egungo tenpluaren eraikuntzaren hasieraren arteko trantsizio-une batean. XIII. mendean gaude jada, eta harresitutako esparru zaharraren kanpoaldean altxatzen ari ziren Santa Maria berriaren erdiko hormak ikusten dira. Atzealdean, tenplu zaharreko teilatuen ostean, hiriko gainerako etxeak eta gotorlekuak ere ikusten dira.

Obrei buruzko ikus-entzunezkoa

Azkenik, hirugarren bideoa katedral berriaren barruko obrei buruzkoa da. Kronologikoki, eszena hori XIV. mendean gertatu zen, gurutzadurako gangak altxatzen hasi ziren Santa Maria tenplu berria eraikitzeko lanen funtsezko une batean. Une garrantzitsua ere bada, obra-bilera bat egiten ari delako proiektuaren sustatzaileen parte-hartzearekin: kleroaren eta Gasteizko nobleziaren ordezkariak.

Esperientzia, katedraleko kriptak eta hiriko harresia bisitatuz osatuko da, bisitaria hiriaren hirigintzak izan duen bilakaeran murgilduko duen ibilbide didaktikoa osatuz. Interesa dutenek katedralaren webgunean erreserbatu beharko dute, edo 945-255135 telefono zenbakira deituz.

Nolanahi ere, 360º-ko bideoak jende guztiaren eskura egongo dira www.catedralvitoria.eus webgunean, eta mota horretako edukiak erreproduzitzeko egokia den edozein gailutan ikus daitezke. EHUko Ondare Eraikiaren Ikerketa Taldea arduratzen da informazio historiko guztia emateaz, eta baita Gasteizko muinoa osatu duten elementu guztien kokapen geometrikoa zehazteaz ere. Burgosko Unibertsitateko 3dUBU ikerketa-taldea, ikerketa historikoei eta arkeologikoei aplikatutako teknologia berrien erabileran aditua, arduratzen da 3D modelatzea egiteaz.


Euskal emaria munduari

Duela urte batzuk, italiar batek zera galdetu zidan: "Zein izan da euskal emaria munduari? ".

Galdera osatu zuen italiarrek zibilizazio unibertsalari egin izan dioten ekarpenarekin, eta izen hauek aipatu zituen: Erroma, latina, Marco Polo, Galileo, Leonardo da Vinci, Miguel Angel, Rafael, Vivaldi, Verdi, Frantzisko Asiskoa, Enzo Ferrari, Umberto Eco eta abar.

2000. urtean, Mark Kurlansky idazle amerikarrak Basque History of the World liburua idatzi zuen, euskaldunek munduari egindako ekarpenaz.

Geroztik, Amerikatik, Erresuma Batutik eta Australiatik gugana datozenek Mark Kurlanskyren liburua irakurtzen dute, euskal historiara eta gizartera hurbiltzeko asmoz.

Arrasaten egingo diren argazki erakusketa bat eta hitzaldi-sorta bat prestatzen aritu naiz: Euskal Emaria Munduari - Basque History of the World (II).

Euskal Emaria Munduari erakusketak ezin du Euskal Herriaren, haren kulturaren edo euskal gizartearen garapenaren historia osoa jaso, euskaldunek munduari eginiko ekarpen batzuei buruzko lehen erreferentziak baizik, bai eta Euskal Herrian jaiotako edo euskal diasporaren ondorio izan diren pertsonaiei buruzkoak.

Gai hauek lantzen dira erakusketan: balearen arrantza Amerikan; euskal marinelak, konkistatzaileak eta gerrariak. Musikari, arte ederrei eta modari egindako emaria. Euskal diaspora eta euskaldunen ondorengo pertsona ospetsuak.

Iruditzen zait gutxik dakitela pertsona ospetsu hauek euskal jatorria zeukatela: Pancho Villa, Che Guevara, Evita Peron, Salvador Allende, Gabriela Mistral, Pablo Neruda eta Atahualpa Yupanqui.

Lan hau nire aurka itzuli da bumeran bat bezala. Izan ere, galdera hauek kolpatu naute: "Zer da, gaur egun, euskalduna izatea? "; "Zerk bereizten gaitu euskaldunok gaur egun? "; eta, azkenik, galdera gordinena: "Gure arbasoek egindako lanarekiko duinak izaten al gabiltza? ".


Tokiko merkataritza sustatzea: lan kolektiboa da

Santa Lucia txurro denda erretiroagatik itxi da, 66 urteko jardueraren ondoren. Garrancho ostalaritza taldeak erosi du. Berri tristea Parte Zaharreko bizilagunentzat, dudarik gabe.

Txurro denda hau alternatiba bat izan da guraso askorentzat. Izan ere, ez dira gutxi bat ez datozenak auzoan bere seme-alabentzako nagusi den aisialdi ereduarekin, alkoholaren kontsumoarekin lotutakoa baita, oro har.

Turismo gentrifikatzaileak gure egunerokotasunean galera eragin du, eta lotura estua izan du merkataritzaren desplazamenduarekin. Parte Zaharreko aldaketa ekonomiko, sozial eta kulturalen atzean dago. Eragin orokorra du, baita tokiko merkataritzan ere.

Bertako merkataritza behar dugu, auzokoa, betikoa, bertako biztanleen oinarrizko beharrak asetzen dituena.

Ukaezina da pandemiak hankaz gora jarri zuela sektore ekonomiko askoren bideragarritasuna. Tokiko merkataritza ez zen salbuespena izan. Baina sektorearen zailtasun batzuk atzetik zetozen: ohitura aldaketak, Amazonen moduko plataformen arrakasta, saltoki handien ugaritzea, eta abar. Lehenago ere kalte nabarmena eragin zuten.

Parte Zaharraren kasuan berezko zailtasunak gehitu behar dizkiogu goikoari. Ostalaritza beste sektore ekonomikoen artean gailendu da, auzoa merkatu gastronomiko handi bat bihurtzeraino, turismoa erakartzeko ezinbesteko elementu gisa. Hauxe da, hain zuzen ere, gure elkarteak aipatu izan dituen beste arrazoi batzuekin batera, tokiko merkataritza tradizionalaren ordez, pixkanaka, soilik turistarentzako den beste merkataritza mota bat nagusitzea ekarri duena eta bertako bezeroak uxatu dituena.

Ez da erraza nahi dugun hiria argi irudikatzea, baina horretarako borondatea izan behar da eta denbora eta baliabideak eskaini behar dira tokiko merkataritzak behar dituen baldintzak bultzatzeko beharrezkoa den energia sortzeko.

Gure ustez, merkataritza txikiak, tokiko ekoizlea eta artisaua sustatzen duen neurrian, ekonomia erreal baten oinarria ahalbidetzen du. Sare lokal ahaltsuak eta elkarri lotuak sortzea eta praktikan jartzea benetako aukera izan daiteke. Udalak lagundu egin beharko luke.

Eta, azkenik, egoiliar garen aldetik, multinazionaletan eta banaketa kate handietan erosteari utzi behar diogu, pobrezia kolektiboa eragiten baitute. Botere handia dugu, baina erosotasunagatik, kontzientzia faltagatik edo familia eta lan arrazoiengatik ez dugu botere hori erabiltzen. Tokiko merkataritzan erosten badugu, ordea, eta arduraz egiten baditugu erosketak, kontsumoa murriztuz eta kalitatea hautatuz, ahalmena izango dugu aberastasuna sortzen eta espekulazioa zailtzen duten fluxu ekonomiko kontziente eta errealak sortzeko.

Nahi dugun hiria imajinatzeko premia larria dugu, berezko kultura eta merkataritzaren bidez, auzoa jendearentzat berreskuratuko duen proiektua egiteko, espazio publikoak berreskuratzeko. Eztabaida irekita dago!


Azkoitiko Sare herritarraren elkarretaratzea


'Gazteok euskaraz mugak hautsiz'

Lantegi honetan, dinamika parte-hartzaileen bidez Txagorritxu auzoan, eta, oro har, Gasteizen euskaraz aritzeko gazteok topatzen ditugun oztopo eta zailtasunak identifikatuko ditugu, eta, euskararen erabileran aurrera egiteko, zailtasun horiei nola aurre egin ikasten saiatuko gara denon artean. Sarrera librea, lekuak bete arte. Antolatzailea: Txagorritxu auzoko Zizta Euskara taldea. Jarduera hau Euskararen Nazioarteko Egunaren egitarauaren parte da.


'Ziurgabetasun garaietarako pasaportea' hitzaldia

MUko irakasle Monika Madibeitiak eta Aitor Zuberogoitiak egingo dute berba, Goienagusik gonbidatuta.


Alex Jonesek 50 milioi dolar ordaindu beharko ditu Sandy Hookeko tiroketa iruzurra izan zela esateagatik

Desinformazioaren kontrako sententzia historikoa Estatu Batuetan. Esatariak 50 milioi dolar ordaindu beharko dizkie Sandy Hook eskolako gurasoei tiroketa iruzurra izan zela esateagatik. Duela hamar urte gertatu zen tiroketa larri horretan 26 lagun hil ziren, gehienak umeak.


Hispanitatearen Egunean, aldarri ozena

Hispanitatearen Eguna, hau da, urriaren 12a, independentziaren aldeko aldarria lau haizetara zabaltzeko baliatu zuen atzo Zumaiako Ernai gazte antolakundeak.

"Espainola, koloniala eta zapaltzailea" den egunean ospatzeko ezer ez dutela argudiatuta, elkarretaratzea deitua zuten atzo arratsalderako. Hala, herritar ugari batu zen Saregileen plazan 19:00etan hasitako protestara.


Eredu inklusibo parte-hartzailearen Arizmendiarrieta Saria irabazi du Alkaiagako Hidrorubber enpresak

Industriaren eta zerbitzuen sektorean eredu inklusibo parte-hartzailea aitortzen duen Nafarroako I. Arizmendiarrieta Saria irabazi du Alkaiagako Hidrorubber enpresak.

Epaimahaiak azken lau hautagaien artetik aukeratu du Hidrorubber (hasieran 17 ziren), «enpresen lehiakortasuna bilatzen duten kudeaketa-sistemen inplementazioa egiteagatik, horietan lan egiten duten pertsonen garapenean oinarritutako lehiakortasuna bultzatuz, batez ere barne-komunikazioko eta partaidetzako sistemei dagokienez».

Hidrorubber enpresak kautxuzko pieza kritikoak egiten ditu automobilgintzarako. Alkaiagan dago, eta, gainera, ekoizpen-instalazio bat du Italian eta biltegi bat Estatu Batuetan. Guztira 20 milioi euro fakturatzen du (salmenten % 90 esportatzen du) eta 90 langile ditu.

2008an, kultura-aldaketa batekin hasi zen, pertsonak «edozein konpainiak daukan osagairik baliotsu eta konplexuena» erdigunean ezarriz. Hamahiru urte geroago, erreferente bihurtu da Euskal Herri osoan.


«Dinamizatzaileak eta informatzailea erreferente bihurtu dira herrian»

Esther Sudupe, Pello Larrañaga eta Koro Epelde, Gazteria Zerbitzua. Azkoitiko Gazteria Zerbitzuak hamarkada bat bete du, eta Esther Sudupe (Azkoitia, 1971) Gazte informatzailea eta koordinatzaileak, Pello Larrañaga (Azkoitia, 1965) teknikariak eta Koro Epelde kale hezitzaileen proiektuko arduradunak azken urteetako jarduna eta zerbitzuaren bilakaera azaldu dute. Horrez gain, Artxamendin Gazte Astea izango da urtarrilaren 2tik aurrera, eta Gabonetan hamaika ekitaldi izango dituzte. Horietan parte hartzeko bihar bitartean eman daiteke izena, 943-08 38 00 edo 688-61 81 12 telefonoetara deituz. Lan honetan hasi zinetenean zer egoeretan zegoen gazteentzako zerbitzua? Esther Sudupe: Gazteria Zerbitzua martxan hasi baino lehen udaleko kultur arlotik eramaten zuten eskaintza. Zerbitzu propioa sortzeko beharra bazegoela ikusi zuten, eta informazio bulegoa ireki zuten 2002an, baliabide garrantzitsua zelako. Orduan hasi nintzen zerbitzu honetan. Nerabeekin dinamizazioan hasteko ekimena sortu zen gero. 2003an, berriz, ludoteka sortzeko eta dinamizazioa indartzeko beharra ikusi zen, eta taldekide gehiago batu ziren. 2009an, ludoteka Elkargunera eraman zen, eta horrek ahalbidetu zuen topalekuak bere espazio propioa izatea, proiektuari osotasuna emateko. Orain guztiak gaude eraikin berean, baina bakoitzak bere identitatea du. Zerbitzua ziklikoa dela ondorioztatu dut azken urteetan; ludotekarekin hasten dira, eta ondoren Artxamendi Topagunera doaz. Gurasoek informazioa jasotzen dute. Zerbitzu hauetan parte hartu duten gazteetako batzuk guraso bihurtu dira, [...]

Pello Larrañaga, Koro Epelde, eta Esther Sudupe (Ane Olaizola/Hitza)

Esther Sudupe, Pello Larrañaga eta Koro Epelde, Gazteria Zerbitzua.

Azkoitiko Gazteria Zerbitzuak hamarkada bat bete du, eta Esther Sudupe (Azkoitia, 1971) Gazte informatzailea eta koordinatzaileak, Pello Larrañaga (Azkoitia, 1965) teknikariak eta Koro Epelde kale hezitzaileen proiektuko arduradunak azken urteetako jarduna eta zerbitzuaren bilakaera azaldu dute. Horrez gain, Artxamendin Gazte Astea izango da urtarrilaren 2tik aurrera, eta Gabonetan hamaika ekitaldi izango dituzte. Horietan parte hartzeko bihar bitartean eman daiteke izena, 943-08 38 00 edo 688-61 81 12 telefonoetara deituz.

Lan honetan hasi zinetenean zer egoeretan zegoen gazteentzako zerbitzua?

Esther Sudupe: Gazteria Zerbitzua martxan hasi baino lehen udaleko kultur arlotik eramaten zuten eskaintza. Zerbitzu propioa sortzeko beharra bazegoela ikusi zuten, eta informazio bulegoa ireki zuten 2002an, baliabide garrantzitsua zelako. Orduan hasi nintzen zerbitzu honetan. Nerabeekin dinamizazioan hasteko ekimena sortu zen gero. 2003an, berriz, ludoteka sortzeko eta dinamizazioa indartzeko beharra ikusi zen, eta taldekide gehiago batu ziren. 2009an, ludoteka Elkargunera eraman zen, eta horrek ahalbidetu zuen topalekuak bere espazio propioa izatea, proiektuari osotasuna emateko. Orain guztiak gaude eraikin berean, baina bakoitzak bere identitatea du. Zerbitzua ziklikoa dela ondorioztatu dut azken urteetan; ludotekarekin hasten dira, eta ondoren Artxamendi Topagunera doaz. Gurasoek informazioa jasotzen dute. Zerbitzu hauetan parte hartu duten gazteetako batzuk guraso bihurtu dira, eta horiek beste rol bat dute, eta beste modu batera jasotzen dute zerbitzua.

Pello Larrañaga: Zerbitzua lau eta 30 urte bitartekoentzat da. Horren baitan beste hainbat proiektu daude: ludoteka, Gazte Informazioa, Topalekua eta kale hezitzaileen proiektua.

Koro Epelde: 2006an hasi zen kale hezitzaileen proiektua. Pertsona batzuk sozializatzeko arazo handiak zituztela ikusi genuen, eta horri aurre egiteko beharra ikusi genuen. Programa bereziak egiten ditugu horientzako, eta jarraipena ere ematen diegu batzuetan. Ikastetxeekin dezenteko koordinazioa lortu dugu. Zerbitzu normalizatua da egun.

Proiektu horiek zer ekarpen egin diote Azkoitiari?

P.L. : Jende askoren erreferentea bihurtu dira hezitzaileak eta informatzailea.

E.S. : Aurpegi ezagunak bihurtu gara. Beti saiatu izan gara kalean presente egoten, eta uste dut herritarrentzat baliabide bat garela. Urteetan esperientzia bat lortu dugu, eta harremana ere sendotu egin da guztien artean. Horrez gain, herrian horrenbeste urtez lan eginda, gazteei jarraipen bat egin diezaiokegu, beti ere errespetuz, ez garelako euren gurasoak. Baina jendeak asko eskertzen du eurez gogoratu izana.

Orduan, umeek eta gazteek ondo erantzuten al dute?

P.L. : Bai, oso ondo. Hemen ez ditugu arrazak edota ikastetxeak kontutan hartzen, eta izugarrizko elkarbizitza ona dago.

E.S: Nerabeek oso gustuko dute eurei arreta jartzea. Norbaitek entzun dituela ikusten dute, eta hori oso positiboa da haientzat.

P.L. : Harreman hori, ordea, askotan ez da ikusten. Nerabezaroan gazteek euren bidea hasten dute, eta Topaleku barruko proiektua herrian ezezaguna da askorentzat.

E.S. : Nire ustez denetik dago. Badaude guraso batzuk oso esker onekoak eta parte-hartzaileak direnak, eta beste batzuk ez horrenbeste, leku guztietan bezala.


Realak partida garrantzitsua du Monakon

Talde txuri-urdinak garaipena lortzen badu multzoko lidergoan jarriko litzateke. Neurketa ostegunean jokatuko da gaueko 21:00etan.

Ostegun honetan Europa Ligako bosgarren jardunaldia jokatuko da eta dagoeneko hiru taldek dute hurrengo kanporaketarako txartela poltsikoan, hots, Lyon, Eintracht Francfort eta West Ham.

Beste zortzi talde jardunaldi honetan bertan sailkatzeko aukera asko dituzte, hau da, Monako, Napoles, Olinpiakos, Galatasaray, Lazio, Braga, Bayer Leverkusen eta Dinamo Zagreb.

Realak garaipena lortzen badu eta PSVk galdu, sailkapena lortuko luke talde txuri-urdinak. Halere, hiru puntuak lortuz gero, eta nahiz eta holandarrek irabazi, Reale Arenan jokatu behar den Reala-PSV neurketan jokatuko litzateke azken plaza.

Europa Ligako 5. jardunaldiko egitaraua

Azaroak 24, asteazkena

C multzoa

Spartak Mosku – Napoles (ITA) (Spartak, Mosku; 16:30ean)

Azaroak 25, osteguna

Arratsaldeko 18:45ean:

E multzoa

Lokomotiv Moscku – Lazio (Estadio Lokomotiv, Mosku)

Galatasaray – Marsella (Ali Sami Yen Spor Kompleksi, Istanbul)

F multzoa

Izar Gorria – Ludogorets (Stadion Rajko Mitic, Belgrado)

Midtjylland – Braga (Arena Herning, Herning)

G multzoa

Betis – Ferencvaros (Benito Villamarin, Sevilla)

Bayer Leverkusen – Celtic (BayArena, Leverkusen)

H multzoa

Rapid Viena – West Ham (Weststadion, Viena)

Dinamo Zagreb – Genk (Stadioin Maksimir, Zagreb)

Gaueko 21:00etan:

A multzoa

Brondby – Lyon (Brondby Stadion)

Rangers – Sparta Praga (Ibrox Stadium, Glasgow)

B multzoa

PSV Eindhoven – Sturm Graz (Phillips Stadium, Eindhoven)

Monako – Real Sociedad (Luis II futbol-zelaia, Monako)

C multzoa

Leicester – Legia Varsovia (King Power Stadium, Leicester)

D multzoa

Olinpiakos – Fenerbahce (Georgios Karaiskakis, El Pireo)

Eintracht Francfort - Amberes (Deutsche Bank Park, Francfort)


ELA eta LAB ez daude ados Sidenorrek aurkeztutako lana erregulatzeko neurriekin

Herenegun hasi zuten aldi baterako Lana Erregulatzeko Txostenaren (LET) negoziazioa enpresak eta sindikatuek. ELAk eta LABek ez dute begi onez ikusten aldi baterako lana erregulatzeko txostena. Lantegi guztietan ezarri nahi du erregulazioa, 2017an eta 2018an.

Azkoitiko lantegiaren ataria. (Ana Abarisketa) Herenegun abiatu zituzten Sidenor enpresako zuzendaritzak eta haren lantegietan ordezkaritza duten sindikatuek enpresak bi urterako aurkeztu duen Lana Erregulatzeko Txostena (LET) negoziatzeko bilerak. Enpresak fabrika guztietatarako aurkeztu du erregulazio txostena; baita Azkoitiko lantegirako ere. Han lan orduak %62 murriztea proposatu du enpresak. Gainera, hainbat neurri ere ezarri nahi dituzte: malgutasunezko 80 ordu, lanpostuak aldatzea, langileak lantegi batetik bestera lekualdatzeko aukera, oporren zatiketa... Horiek guztiak mahaigaineratu zizkien astelehenean enpresako zuzendaritzak sindikatuei, eta ELAk eta LABek esan dute ez daudela ados erregulazio neurriekin. ELAren arabera, negoziazio prozesuaren helburu nagusia da "lan baldintzak kaxkartzea", eta ez "erregulazio txostena negoziatzea". "Murrizketak eta lan eskubide galerak proposatu dituzte. Enpresak jarri dituen baldintzak negoziatzea onartzen badugu, atzera eramango gaituzten akordioak erdietsi beharko ditugu". Sindikatuko kideen aburuz, "LETaren negoziazioak ez luke aldatu behar hitzarmen kolektiboa". "ELAk argi utzi zuen asteleheneko bileran prozesu honen helburua hitzarmen kolektiboak aldatzea dela, eta prozesu hori irregularra eta salagarria da", azaldu dute sindikatuko kideek. Horrez gain, adierazi dute Sidenorren "fabriken etorkizuna bermatzeaz" hitz egin behar dela: "Lana bermatu eta lan baldintzak hobetu behar dira. ELAren ustez lana egokitzeko planik onena da laneko klima hobetzea, langileak errespetatzea eta haien etorkizuna bermatzea". LABeko kideek esan dute erregulazioak "malgutasun osoa" dakarrela enpresarentzat. Gainera, salatu dute LET ezartzeko "ezohiko" azkartasuna erakutsi duela enpresak: "Ez da ulergarria ehunka orritako dokumentazioa jaso eta negoziazioak ja hastea". Horrez gain, esan dute ez dagoela "inolako arrazoirik" erregulazioa egiteko, "Euskal Herriko lantoki gehienak jardueraren %100 egiten ari direnean". LABek dio txostena ez dagoela arrazoituta eta "ezinezkoa" dela hori ezartzea. Horregatik, Lana Erregulatzeko Txostena "bertan behera uztea" exijitu diote enpresaren zuzendaritzari, eta langile batzorde bakoitzari eman beharreko "informazioa eta datuak" helarazteko epea ireki dezala galdegin dio, "horren arabera hartu beharreko neurriak hartzeko". Enpresak proposamena baztertu du. LABek azaldu du erabaki horrek ez dituela "harritu", bai, ordea, UGT, CCOO eta USO sindikatuen jarrerak. Sindikatu horiek ez dutelako inongo oztoporik jarri eta, "EEEa negoziatzeko mahaiaren eraketa erraztu" diotela enpresari uste du LABek. Sidenorreko langileek Lanerako Egokitzapen Plan gutxiago eta industria plan gehiago behar dutela salatu dute: "Ez ditugu ezagutzen zeintzuk diren Sidenorreko planak beren lantokietarako, zeintzuk izango diren beren inbertsioak, aurrerantzean egin beharreko produktuak, euren apustuak... . Ez dago eskubiderik egin digutena egiteko; Sidenorreko zuzendaritza berriak huts egin digu. Gaurdanik badakigu zein asmo dituen langileekin, baina ez ditugu ezagutzen enpresarako dituen planak. Agian instituzioei kontatuko dizkiete, langileei, ez, ordea". LABek Sidenorreko zuzendaritza berriari Sidenorreko Euskal Herriko lantokietarako enplegua eta etorkizuna bermatuko dituen industria plan bat aurkez dezala exijitu dio, "enplegua eta etorkizuna bermatuko dituen plana".


Garbiñe Larrea suizidioaz aritu da 'Korapiloak' podcastean

EITBPodkast atariak buru osasuna gai izango duen Korapiloak izeneko podcasta jarri zuen martxan joan zen urriaren 18an. Iñigo Antsorregik gidatzen du elkarrizketa saioa, eta Larrea izan da bigarren saioko elkarrizketatua.

Korapiloak podcastaren bigarren saioan joan zen apirilean hil zen Iñaki Segurola idazle eta hizkuntzalariaren alargun Garbiñe Larrea elkarrizketatu du Iñigo Antsorregik. Suizidioaz aritu da hura gordin, umore ukituarekin, ordu erdi inguruko elkarrizketan.

EITBPodkast atariak buru osasuna gai izango duen Korapiloak izeneko podcasta jarri zuen martxan joan zen urriaren 18an. Iñigo Antsorregik gidatzen du elkarrizketa saioa, eta audio horiek ETB1eko Biba zuek! saioan egiten duen atalaren osagarri izango dira –Larrea, adibidez, urriaren hasieran izan zen telebista saio horretan–.

Honako lotura honetan entzun daiteke Korapiloak podcastaren bigarren atala.


Gaurko VII. Emakumeen Martxak aldaketak eragingo ditu Bilboko trafikoan

Emakumeen aldeko ibilaldi solidarioak egunean zehar eragingo dituen trafiko mozketen berri eman du Udalak.

Gaur Bilbon izango den Emakumeen Martxaren VII. edizioak askotariko gorabeherak eragingo ditu ibilgailuen trafikoan, Udalak jakitera eman duenez.

Hala, 05:00ak eta 15:00ak bitarte, gutxi gorabehera, ibilgailuen trafikoa moztuko da eta Jose Anselmo Clave pasealekuko aparkalekua okupatuko da. Hala ere, sarrera-irteerak baimenduko dira garajeetan.

Era berean, 11:20etik 12:35era arte, gutxi gora behera, Zarandoa Etorbidean eta Morgan kalean moztuko da trafikoa, Aragoi kalearen eta Carmelo Bernaola kaleko tuneletako irteeraren artean.

Probako segurtasun langileek desbideratze alternatiboa eta lasterketaren eraginpeko garajeetako sarrera-irteerak erraztuko dituzte, bertaratutako jendetzak eta lasterketak hala baimenduz gero.

Bestalde, 10:50en eta 13:00en artean, zirkulazio errei bat hartuko du lasterketak Abandoibarra Etorbidetik (Euskalduna Zubiaren parean), Francesc Macia kaletik, Deustuko Zubitik, Euskadi Plazatik eta Casilda Iturrizar Parketik. Ibilgailuen zirkulazioa baimenduta egongo da, eta oinezkoek igarobide askea izango dute uneoro.


Maiatzaren Lehenean mobilizatzera deitu dute Kontseilu Sozialistek

'Burgesiaren eta bere alderdien aurrean, alternatiba sozialista eraiki!' lelopean mobilizazioa deitu dute maiatzaren 1ean Iruñean. Honako hau da Kontseilu Sozialistek Maiatzaren Lehenaren harira zabaldu duten irakurketa:

Maiatzaren Lehena langile mugimenduaren historia iraultzailea omentzeko eguna da. Chicagoko gertaeretatik ia mende eta erdi pasatu den arren, aginte kapitalistak bere horretan dirau eta langileok kapitalisten menpeko izaten jarraitzen dugu. 1886tik buelta asko eman ditu historiak, eta garaipenak eta porrotak aldizkatuz joan dira. Langileriaren proposamen politiko osatuena, komunismoa, milioika pertsonentzat ortzimuga izan zen XX. mende osoan zehar. Hainbat estatu ere egituratu ziren sozialismoaren izenean, eta langileriarentzako hobekuntza handiak ekarri zituen arren, sozialismoaren eraikuntza ekonomikoa burutu gabe geratu zen. Aipamen berezia egin behar diegu klaserik, eta, beraz, zapalkuntzarik gabeko jendarte baten alde bizitza eman duten guztiei, haien memoriagatik eta ondoren etorriko direnei bizitza hobea emateagatik egin baitugu borroka.

Sozialdemokraziaren erruz Maiatzaren Lehena folklore huts bilakatu da aspaldian eta jaieguntzat hartzen dute askok borroka eguntzat hartu beharrean. Are, egungo egoeraren balantzea egiten badugu, lan baldintzen okertzea, bizitzaren garestitzea, gerra, eskubide politikoen ezabatzea eta abar luze bat dira ikusten ditugunak. Kapitalismoak bere onenak emanak dituela dirudi eta garai bateko Ongizate Estatuaren ameskeriak desegin dira. Hala eta guztiz ere, bada oraindik kapitalismoa erreformatu daitekeela sinetsi nahi duenik. Erdi mailako klasea eta bere alderdiak –sozialdemokrazia, batez ere- horren erakusle dira. Izan ere, egungo estatuen ustezko bertuteetan sinesten dute, horiek sozialdemokraziaren kontrolpean egonda kapitalismoari aurre egiteko tresna bihurtuko bailiran. Estatua kapitalismoaren baitako instituzio bat da, ordea, eta oligarken mandatuen arabera aritzen da. Sozialdemokraziak estatu kapitalista langileriaren alde lerratzeko egiten dituen saiakera guztiak porrotera kondenatuta daude. Sobera ezaguna da hori jada.

Maiatzaren Lehenean Iruñean mobilizatuko gara, “Kapitalisten eta bere alderdien aurrean, alternatiba sozialista eraiki!” lemapean. Egunak joan eta egunak etorri langileon bizi baldintzak okertzen ari dira, eta bien bitartean, parlamentuko alderdiek promesak eta ilusio faltsuak baino ez dizkigute saltzen. Are gehiago hauteskunde garaian. Alderdi horien ahoetatik errealitatea bestelakoa dela entzungo dugu, gauzak hobetzen ari direla eta beraien eskuetan dagoen guztia egiten dutela herritarren interesak defendatzeko, alegia. Kontrara, herritarrenak baino beraien interes partikularrak defendatzen dituzte: alderdikoak, estatusaren baitakoak, ekonomikoak. Jakin badakigu instituzioak bankarien eta oligarken maileguetatik bizi direla, eta miseria eta murrizketak baino ezin ditugula espero horiengandik. Eskuinetik ezkerrera, alderdi horietatik batek berak ere ezin dio muzin egin oligarkiaren aginduei.

Horren guztiaren aurrean alternatiba sozialista eraikitzea da gure hautua: bankarien eta enpresari handien eraginetik kanpo jardutea, langileon interesak defendatuz eta hori guztia sozialismoaren norabidean kokatuta egitea eta militantzian, eskuzabaltasunean eta balore unibertsaletan oinarrituta aritzea. Estatu Sozialista da langileon ortzimuga, eta hori egunez egun, borroka bakoitzean eta estrategikoki arituta erdietsiko dugu. Behin betikoz kapitalismoarekin eta horrek sortzen duen sufrimendu guztiarekin amai dezagun. Maiatzaren Lehenean Iruñeako kaleetan ikusiko dugu elkar.


Donostiako trafikoaren “kaosari” aurre egiteko konpromisoa hartu du Borja Corominas PPko alkategaiak

Gipuzkoako hiriburuaren erdialdean trafiko mozketa bat antzeztuz, EAJren “asmoa erdigunea ibilgailuei ixtea” dela salatu du gaur PPk. Horren aurrean, alkategai popularrak azpimarratu du hiriko mugikortasunean zeresana duten eragile guztiekin erabakiak hartuko dituela.


Lapatzako AHTaren geltokiaren kontrako antzerki-poteoa antolatu dute gaur San Migelen, Basaurin

Abiadura Handiko Trenaren (AHT) behin behineko geltokia Lapatzan eraikiko dutela adierazi zuten azaroan Eusko Jaurlaritzak eta Espainiako Gobernuak. Aurreikuspenen arabaera, 2026. urtean martxan izango da geltoki hori. Horren aurrean zenbait adierazpen eta elkarretaratze egin dira Basaurin azken hilabeteetan, eta gaur, martxoak 25, AHTaren kontrako antzerki-poteoa antolatu dute San Migelen 18:30etik aurrera.

AHTaren kontrako antzerki-poteoa Hernan Cortes plazatik hasiko da, eta ibilbide hau egingo du: Eguzki taberna, Iturriotz taberna, Iturrialde taberna, Lorien taberna, Tximintxe taberna eta Elexalde taberna. Orain Ardura plataformak antolatu du AHTaren kontrako antzerki-poteoa.


“Corazón de tango” lehenengo postuan Top Gaztea zerrendan hirugarren astez

ETSren “Guretzat”, Ed Sheeranen “Celestial” eta Bulegoren “Irulegiko esku” abestiak sartu dira aste honetako zerrendan.

Zea Maysen "Corazón de tango" kantuak lidergoan jarraitzen du hirugarren astez Top Gaztea zerrendan. Podiumak bere horretan jarraitu du aste honetan; alegia, Sam Smithen eta Kim Petrasen arteko "Unholy" elkarlanak eta Taylor Swiften "Anti-hero" kantuak bigarren eta hirugarren postuan jarraitzen dute, hurrenez hurren.

Asteko igoerarik handiena J Martinaren "Amore" kantua izan da; 15. gelditu da, 9 postu gora egin ondoren.

ETSren "Abuela maitea" eta One Republicen "I ain't worried" atera dira zerrendatik.

Bestalde, hurrengo astera begira, honako hauek dira zerrendan sartzeko proposamenak: ETSren "Guretzat", Ed Sheeranen "Celestial" eta Bulegoren "Irulegiko esku".

Horrela geratu dira aste honetako lehen 10 postuak:

1.- ZEA MAYS: "Corazón de tango"

2.- SAM SMITH ETA KIM PETRAS: "Unholy"

3.- TAYLOR SWIFT: "Anti-hero"

4.- EÑAUT ELORRIETA: "Zutaz letrak idazteko"

5.- MERINA GRIS: "Eskutitza"

6.- DAVID GUETTA ETA BEBE REXHA: "I'm good (Blue)"

7.- RIHANNA: "Lift me up"

8.- MANESKIN: "The loneliest"

9.- HARRY STYLES: "Late night talking"

10.- XSAKARA: "Ez gara betirako"

Egin klik hemen zerrenda osoa ikusteko eta zure abesti gogokoenaren alde bozkatzeko.


Lau lagun gehiagorentzat dago tokia Nerea Mendizabalek gidatzen duen guraso-eskolan

Kuku Miku Elkarteak guraso-eskolarekin jarraitzeko asmoa du ikasturte honetan ere eta taldea osatzeko lanetan ari da.

Duela bospasei urte jarri zen martxan, Kuku Miku Elkartearen eskutik, Nerea Mendizabal psikopedagogo eta gizarte hezitzaileak gidatzen duen guraso-eskola. Eskolaren helburu nagusia da seme-alaben hezkuntzan egunerokoan sortzen diren zalantzak, ezinak, zailtasunak edo gatazkak partekatzeko gune babestu bat eskaintzea, gurasoak euren seme-alaben hazierarako begirada berri batez janztea eta konfiantza handiagoz jarduteko baliabideak, ezagutzak eta tresnak eskaintzea. Topagune honek gurasotasuna modu kontzienteagoan bizitzea eta seme-alabekiko lotura, harmonia eta lankidetza handiagoa bilatzeko aukera eskaintzen du azken batean.

Saioak praktikoak eta dinamikoak izan ohi dira, eta askotariko gaiak lantzen dira bertan, hala nola, beldurrak, agresibitatea, sexualitatea, mugak, sariak eta zigorrak, seme-alabekiko komunikazioa, anaia-arreben arteko harremana, seme-alaba berrien jaiotza, heriotza, egoera gatazkatsuak… Gurasoek eurek dakartzaten gaiak izan ohi dira lanketa sakonagoetarako abiapuntua.

Lehen saioa irailaren 30ean izango da. Momentu honetan, egoera dela-eta, on-line egiten ari dira saioak, baina asmoa da ikasturtean zehar formatu presentzialera itzultzea. Taldean oraindik badago kide gehiagorentzat tokia. Informazio gehiagorako 625 42 31 25 telefonora deitu edota kukumikuelkartea@gmail.com helbidera idatz daiteke.


Bueltan da Lekuek Festibala: Za!, Merina Gris, Dupla eta J Martina, martxoaren 19an, Gernikan

Astebeteko programazioa osatuta, zuzeneko musikaz, zinemaz, dantzaz, disko eta arte azokaz eta hainbat tailerrez gozatzeko aukera izango da aurtengo edizioan.

Martxoaren 12tik 19ra, Gernikak Lekuek Festibalaren edizio berri bat hartuko du. Zuzeneko musikaren orbitan, dantza eta antzerki ikuskizunak, hitzaldiak, zinekluba, disko eta arte azoka eta tailerrak ere izango dira bertan. Jaialdiko antolatzaileek azpimarratu dutenez, "hibernaziotik esnatzeko" moduko kartela prestatu dute.

Lekuek Festibala jaialdi autogestionatua da. Aurten, Astran, Iparragirre Rock Elkartean, Kult Parnason, Lizeoan eta Gernikako kale eta tabernetan izango da zer entzun, ikusi, ikasi eta salerosi.

Larunbatean, martxoak 12, gogor hasiko da jaialdia: kalean kantuan eta trikipoteoan aritzeko aukera izango da eguerditik aurrera, eta Astrak metal doinu gogorrak hartuko ditu gauean: The Broken Horizon, Phrymeral eta Numen.

Igandean, disko eta arte azoka izango da, eta 13:30erako Triggerren kontzertua prestatu dute. Astelehen-astearteetan hainbat hitzaldi egongo dira publikoaren gozagarri, eta asteazkenerako Empty Filesen kontzertua iragarri dute: 21:00etatik aurrera izango da, Astran.

Asteburuaren atarian, ostegunean, John Duer & The Blues Freaks taldea arituko da Iparragirren, 21:00etan.

Eta bigarren asteburuko musika menua ezin beteagoa da. Ostiralean, Naz (Lagun Etxean), Gailu eta Za! (Iparragirre Rock Elkartea), Seiurte (Musutruk) eta Punky Reggae Gauaren (Against You eta Skakeo, Astran) artean aukeratu ahalko da.

Larunbatean, jaialdia bukatzeko, Verde Pratoren (Lizeo), J Martina, Merina Gris, Dupla eta Gora Etorriren (Astra), Giudi e Quani eta Acid Messen (Iparragirre) eta Addar Bermeoko taldearen emanaldiak (Kult Parnasoa) egongo dira Lekueken.


Gauekoak | Moonkey Pills kartekin akroyoga tailerra

Akroyogak yogan, akrobazietan eta masajean dauzka bere oinarriak. Bikoteka edo taldeka egiten den praktika honen bitartez konfiantza, enpatia, ahalduntzea eta bestelakoak alderdi fisiko, psikiko eta emozionalen bidez lantzen dira. Akroyoga disziplina inklusibo bat da, mota guztietako pertsonek parte hartu dezakete; esperientziak, gorputz motak, adinak… axola gabe, akroyogaren praktika pertsona bakoitzari moldatzen baitzaio eta ez alderantziz.

Lau orduko tailer honetan maila guztientzako erronkak proposatuko dizkizuegu. Moonkey Pills akroyoga kartak erabiliz eta Hegoak Astindu akroyoga elkarteko irakasleen eskutik, akroyoga pose desberdinak hasieratik ikasi, edo esperientzia dutenek, sekuentziak sortzea lortuko dute. Horrela ingurukoekiko konfiantza eta norberaren sormena landuko ditugu. Eta hau dena ariketa fisikoa egin eta ondo pasatu bitartean!

Izen-emateak: https://labur.eus/24PCE


Mertxe Zufia (Zabalsanche): “Zergatik ez dute Maristaseko aparkalekua Galizia etorbideraino zabaltzen?”

Onartzerako bidean da Bigarren Zabalguneko plan berezia, auzoan aldaketa nabarmenak eraginen dituen hirigintza proiektua. Lurpeko aparkaleku gutxiago eta autobus geltoki zaharraren zaharberritzea eskatu ditu Zabalsanche elkarteak.

Bost lurpeko parking aurreikusten ditu Iruñeko Udal Bigarren Zabalgunerako prestatu duen plan bereziak. Baina lurpeko gehiagorik ez du nahi Auzoko Zabalsanche elkarteak. Berdegune zabalak sortzea, eremu gorri gehiago eta egun dauden parkinetan leku gehienak biztanleentzat izatea eskatu dute. Gogor egin dute, gainera, Zangoza kaleko proiektuaren aurka.

Autobus geltoki zaharrerako bi aukera guztiz kontrajarri planteatzen ditu planak: zaharberritzea edo haren ordez eraikin enblematiko bat jartzea. “Zentzugabea” iruditzen zaie elkartekoei dagoena botatzea eta berritik sortzea beste bat.

Azaroaren 30ean amaitu zen helegiteak aurkezteko epea, eta elkarteak ez du udalaren erantzunik jaso. Haien iritziari jaramon egin gabe, udal gobernuak aldebakartasunez jokatuko duela uste dute.


Peruko presidente ohiak mobilizatzeko deia egin du, eta Gobernuak larrialdi egoera ezarri du

Perun, kaleetako tentsioa areagotzen doa. Gobernuak larrialdi egoera herrialde osora hedatu, eta armada atera du kalera gune estrategikoak babesteko. Castilloren behin behineko atxiloaldia 48 orduz luzatzeak are gehiago hauspotu du haserrea.


Ostadar taldeak mendi irteera egingo du igandean

ZUMARRAGA // Ostadar taldeak irteera antolatu du igande honetarako. Urkilla mendilerrora joango dira. Galarretatik Arriolara joango dira. Bidean, Guano Berokia zubia, Malkorra gailurra eta Urkateko ur jauzia bisitatuko dituzte. Izena emateko Ostadarren egoitzara jo behar da (bihar edo etzi, 19:00etatik 20:00etara) edo ostadar@ostadar.org helbide elektronikora idatzi.


Agur eta esker hitzak, agintaldiko Azpeitiko azken udalbatzarrean

EH Bilduko eta EAJko hainbat hautetsik agur eta esker mezuetarako baliatu zuten atzoko udalbatzarra. Eneko Etxeberria alkateak eta Aitor Gorrotxategi EAJren udal bozeramaileak ez dute udalgintzan segituko datorren agintaldian, eta egindako bidearen errepasoa egin zuten, Udaleko bi alderdiek azken lau urteetan gauzatu duten "elkarlana" azpimarratuta.

Atzoko udalbatzarreko irudia. (Julene Frantzesena)

Atzo egin zuten udal hautetsiek 2015-2019 agintaldiko azken ohiko udalbatzarra, eta agur itxura hartu zuen bilkurak. Izan ere, galderen nahiz erreguen tartea agur eta esker mezuetarako baliatu zuten EH Bilduko eta EAJko hainbat hautetsik. Hain zuzen ere, hainbat zinegotzik ez du herriko politikaren lehen lerroan segituko datorren maiatzaren 26ko hauteskundeen ondorenean, eta horietako batzuek agintaldiaren balorazioa egin eta udalbatza osatu duten zinegotzi guztiei eskerrak eman zizkieten.

Ainhoa Beristain EH Bilduko zinegotzia izan zen hitza hartzen aurrena, eta hark "eskerrak" eman zizkien EH Bilduren proiektuan sinesten duten herritar guztiei, zinegotzi izateko aukera emateagatik. Xanti Gurrutxaga da zinegotzi kargua utziko duen EAJko kideetako bat, eta hark Udalean ordezkatuta dauden bi alderdiek lau urteotan izandako elkarlana "garrantzitsua" izan dela adierazi zuen: "Dena eman dugu urteotan, eta uste dut lan txukuna egin dugula. Pertsonak gara, ideia desberdinak ditugu, baina horren gainetik garrantzitsuena da elkarlanean aritzea". Estitxu Elduaienek ere ez du Udalean jarraituko; izan ere, hura EH Bilduren zerrendan izango da datozen foru bozetan. Hark eskerrak eman zizkien taldekide guztiei "egindako bideagatik". Gainera, Elduaienek adierazi zuen "oreka" aurkitu dutela bi alderdiek osatzen dituzten udal batzordeetan. Leire Etxaniz EH Bilduko zinegotziak, berriz, une "gaziak eta gozoak" bizi izan dituela jakinarazi zuen, "onekin" gelditzen den arren. Haren arabera, lehen lau urteak –2011-2015 agintaldia– gogorrak izan ziren ekonomia krisia tarteko, baina zortzi urtera, herriak "izugarrizko eraldaketa" izan duela esan zuen.

Ixiar Lasa EAJko zinegotziak ere ez du kargua errepikatuko, eta hark Aitor Gorrotxategi EAJren udal bozeramaileari eta Eneko Etxeberria alkateari eskerrak emateko baliatu zuen hitzartzea. "Alkate ona izan zara, estiloa markatu duzu, eta hori da, hain zuzen ere, niri gustatzen zaidan politika mota. Ohorea izan da zurekin lan egitea. Oposizio buru oso gogorra izan dudzu, oso pertsona transbertsala da Aitor [Gorrotxategi] eta Azpeitiak zortea izan du halako bi pertsona Udalaren gidaritzan izateagatik; izan ere, zubiak egin dituzte, eta gertutasuna adierazi dute". Aitor Gorrotxategik azaldu zuen aro bati bukaera emateko garaia iritsi zaiola, hogei urtez zinegotzi izan dela gogorarazita: "Atsedena behar dut. Udal politikagintzak nekatu egiten du, baina argi dut herrigintza oso garrantzitsua dela. Zubilana, elkarlana, izan dugu ardatz, eta une onak zein txarrak pasatu ditugu, baina pena puntua ere badaukat". Orain dela zazpi urte lagun batek herrian bake giroa sortu behar zela esan ziola ere jakinarazi zuen EAJren udal taldearen bozeramaileak: "Egindako lanak lagundu digu husten, elkar ezagutzen, bestearen lekuan jartzen... Lanketa handia egin dugu, nahiz eta gizartea gu baino azkarrago doan". Politikoki herrian aldaketa "nabarmena" gauzatu dela ere esan zuen, eta partekatu dituzten une guztiengatik eskerrak eman zizkion EAJren udal taldeari, "taldelana" izan dutelako ardatz. EH Bilduko kideentzat ere esker hitzak izan zituen, eta udalgintzan segituko duten herritarrei "indarra eta zortea" opa dizkiela adierazi zuen.

Zortzi urtez Azpeitiko alkate izan den Eneko Etxeberria izan zen hitza hartzen azkena. Hark "une berezia" zela esan zuen, alkatearen aulkitik hitz egiten zuen azken aldia zelako. Etxeberriak barkamena eskatu zien huts egin dien azpeitiar guztiei: "Gauzak ongi eta gaizki egin ditut, hori da gizakia. Gaizki eginak barkatzeko eskatzen diet nirekin lan egin dutenei; izan ere, nire formak ez dira gozoenak, eta sentitzen dut". Bestalde, alkateak eskerrak eman zizkien "errespetatu" duten eta "lagundu" dioten herritar guztiei: "Estimatzen dut emandako konfiantza, eta aurrerantzean ere herriari laguntzeko konpromisoa hartzen dut. Eskerrak eman nahi dizkiet familiako kideei, Udaleko langileei, prentsako langileei eta zinegotzi guztiei". Etxeberriak gogoratu zuen une "oso gogorrak" bizi izan dituztela Udalean, batez ere, ekonomia krisiak herria astindu zuen garaian. Hark, baina, "elkarlanean" asmatu dutela adierazi zuen, bi alderdiek Udalean izan duten lankidetzari keinu eginda. "Ardatza hor egon da, eta egitasmoak hor txertatu ditugu. Ezberdin pentsatu arren, aurrera egin dugu, eta uste dut ezberdin pentsatuta ere, hitz egin egin behar dela. Horretan asmatu dugu".

Alkateak zinegotzi guztiei eskerrak eman zizkien banan-banan, eta adierazi zuen etapa baten bukaera dela bizi duena: "Gure bizitzak ez dira infinituak, gure jokoak ez dira infinituak, eta hasitakoa bukatu egiten da. Hauexek izan dira gure eta azpeitiarren zortzi urteak, eta azpeitiarrentzat, nire esfortzu onenak, udalbatza honen asmorik onenak, gure begirune eta errespetu guztiak, besarkadak, ahaleginak eta miresmena. Azpeitia berri batean aurrean gaudela ez dut dudarik egiten. Zortzi urtetan goitik behera aldatu da herria, eta uste dut bakea badatorrela, pixkanaka-pixkanaka, guztiontzat". Bukatzeko, espetxetik atera berri den Joseba Segurolari aipamena egin zion alkateak: "Joan zen zapatuan aukera izan nuen Segurola herriko plazan besarkatzeko, eta pentsatu nuen hurrengo alkateak itxiko duela merezi dugun bakearen zikloa".


Final handiaren zain

Realak eta Athleticek bihar, larunbata, jokatuko dute Kopako final handia. Azkoitiko zale txuri-urdinek eta zuri-gorriek urtebete egon behar izan dute final historiko honen zain. Biharko dituzten asmoak eta itxaropenak azaltzeko, Maxixatzen.eus-ekin elkartu dira.

Athleticek eta Realak Espainiako Errege Kopako finala jokatuko dute bihar, zapatua, Sevillako (Andaluzia, Espainia) La Cartuja futbol zelaian. Zuri-gorriek zein txuri-urdinek 2019-2020 denboraldiko kopako finala jokatuko dute, 21:30ean hasita. COVID-19agatik, urtebeteko atzerapenarekin jokatuko dute finala Bizkaiko eta Gipuzkoako futbol taldeek. Herritarrak beren gustuko futbol taldearen koloreekin koloreztatu dituzte azken egunotan etxeko balkoiak eta leihoak; herriko kaleetan paseotxo bat ematea aski da Realeko eta Athleticeko banderak han eta hemen ikusteko. Izan ere, finala ez da bakarrik jokatuko, egungo egoeragatik finala etxean ere jokatuko da. Ziurrenik, futbol zalea ez denak ere nabarituko ditu etxepekoen gol oihuak eta garrasiak.

Ezkerretik eskuinera, Sudupe, Etxaniz, Alberdi eta Garate realzaleak.

Realeko jarraitzaileak dira Lurdes Alberdi, Axen Etxaniz, Iban Sudupe eta Eneritz Garate azkoitiarrak. Etxaniz Realeko bazkidea eta akzioduna da. Sudupe, aldiz, duela 25 urtetik da bazkidea, baina duela urte gutxi Azkoitian sortu zuten Realeko Egurre Taldea lagun-taldeko presidentea ere bada. Alberdi, berriz, Realaren garairik txarrenetako batean izan zen talde txuri-urdineko bazkidea, Reala Bigarren Mailan egon zen garaietan, hain zuzen. Mailaz igotzen eta Europara itzultzen lagundu zien harmailetatik Alberdik.

Finala urtebeteko atzerapenarekin jokatuko dute, eta horrek are bereziagoa egin du finala jarraitzaileen esanetan. "Arraroa da, izan ere bi kopa batera jokatzen ari dira; egoera berria da", esan du Etxanizek. Alberdik, berriz, tarte batean finalarekin "ahaztuta" ere egon dela azaldu du. Sudupe eta Garate, bestalde, "urduri" daude. "Athleticen aurka finala izanda, handiagoa da urduritasuna", azaldu dute. Etxanizek, ordea, nerbioak azkar baretu nahi izan dizkie biei: "Beraiek ere urduri daude, ez pentsatu erraz irabaziko digutela uste dutenik".

Neurketa hasteko, eta nola ez, irabazteko gogoarekin daude Realeko zaleak. Laukote kide batzuek badakite Reala txapeldun ikustea zer den, baina beste batzuk ez dute bere bi begiekin Reala txapeldunaren kopa altxatzen inoiz sekula ikusi. Guztiek finala etxean ikusiko dutela garbi dute, eta ari dira biharko prestatzen. Etxeetako leihoak eta balkoiak Realeko banderez eta kolore txuri-urdinez jantzi dituzte. Olaberri tabernako arduraduna da Etxaniz, eta nahiz eta finala ez duten tabernan ikusterik izango, Reale Arena izan bailitzan prestatu du biharko bere ostatua. Oso maitea duen Realeko bufanda ekarri du elkarrizketara Etxanizek, eta azaldu du bufanda hori duenetik Realak bi final jokatu dituela, bat Zaragozan (Espainia) eta bestea Bartzelonan. "Final bat irabazi eta bestea galdu egin zuen Realak; orain irabaztea tokatzen zaio", adierazi du. Garate, berriz, Donostiara joan berri da Realeko banderen bila. "Gure etxeko balkoia bete dugu banderez, eta orain amonaren etxekoak atonduko ditut".

Sudupe finala ikustera Sevillara joatekoa zen iaz, eta hark azaldu duenez "bost aldiz" ezeztatu behar izan du dagoeneko hara joateko bidaia. Finala etxean girotzeko asmoz, erronka bat hasi zuen finala baino hamar egun lehenago. Harrezkero, etxean dituen Realeko bandera guztiak jarri ditu etxeko balkoian. "Orain bufandekin hasi beharko dut, bandera guztiak jarri ditut-eta dagoeneko", dio Egurre Taldeko kideak. Alberdik ere Realeko bandera du esekita balkoian. "100. urteurreneko bandera jarri dut", azaldu du.

Laukoteak ez du zalantzarik eta guztiek dute argi Realak irabaziko duela; laurek eman dute txuri-urdinen aldeko emaitza. Alberdik dio donostiarrek 2 eta 3 irabaziko duela. Etxanizek, aldiz, Realak Athletici 1 eta 3 irabaziko diola egin du apustu. Sudupe harago joan da, eta Realak 0 eta 4 astinduko duela esan du Athletic. Eneritz Garatek ere final lasaia espero du, eta txuri-urdinek 0 eta 2 irabaztea desio du. Kopak Gipuzkoarako bidea hartzen badu, adierazi dute igande goizean goizetik hasiko dira kalean garaipena ospatzen. "Nik duela egun gutxi hil den Anttoni eskaini nahi diot garaipena; realzale amorratua zen. Tabernan ospatuko dugu garaipena", azaldu du Etxanizek. "Ni, agian, Kontxara joango naiz bainua hartzera", esan du Garatek.

Ezkerretik eskuinera, Maruri, Oscar Andueza, Enara Andueza, eta Javier Ocio athleticzaleak.

Kolore zuri-gorriaren aldeko jarraitzaileak Realekoak baino gutxiago dira Azkoitian, baina horiek ere ez dute atzean gelditu nahi izan. Larunbata iristeko desiatzen daude Javier Ocio, Borja Maruri zein Oscar eta Enara Andueza aita-alabak. Maruri 1982tik da Athleticeko bazkidea; Ociok, berriz, 40 urte daramatza talde zuri-gorria bazkide bezala babesten. Guztiek izan dute Athleticen final bat baino gehiago ikusteko aukera, eta titulua lortzen ere ikusi dute beren taldea; azkena, aurten, Espainiako Superkopa irabazi baitzuen Athleticek Sevillako La Cartuja zelaian.

Oscar eta Enara Andueza aita-alabek diote biharko finala "desberdina" izango dela. "Iaz jokatu izan balute, gehiago ospatuko genuke". Maruri ere bide beretik joan da, finala "lekuz kanpo" sumatzen duela esanda. "Ezingo da ospatu, eta alde horretatik finala tristea izango da", adierazi du. Futbolak milaka zale biltzen ditu estadioetan, eta aukera izan balute argi dute Sevillan izango zirela; are gehiago, Andaluziara joatekoak ziren. Egungo osasun arauengatik, ordea, finala etxean ikusi beharko dute. "Zerbeza bat edo beste hartuta etxekoon artean ikusiko dugu finala", azaldu du Oscar Anduezak.

Larunbatera begira ari dira prestatzen Athletic zaleak ere. "Guk balkoia zuri-gorriz jantzi dugu dagoeneko", adierazi du Enara Anduezak. Maruri, berriz, itxaropentsu dago biharko, eta bere taldeak kopa irabaziko duela sinetsita, "banderak-eta igandean" aterako dituztela dio. Ociok ere neurketa etxean ikusiko duela dio. "Etxean ere Athleticeko bazkideak dira, eta guztiok elkarrekin ikusi eta ospatuko dugu". Ospatzea tokatzen baldin bazaie, gainera, Oscar Anduezak dio garaipena ez dela isilik pasatuko. "Suziriren bat edo beste bota beharko dugu garaipena ospatzeko, ez? ", galdetu du laukotean.

Athleticeko zale azkoitiarrek Realari irabaziko diotela uste dute, baina halere ez dute espero talde txuri-urdinari errepasoa ematerik. Marurik dio Athleticek 3 eta 1 irabaziko duela eta Oscar Anduezak 2 eta 0. Aldiz, Javier Ociok eta Enara Anduezak final estuagoa aurreikusten dute. Lehenak esan du Athleticek 1 eta 0 menperatuko duela Reala; Enara Anduezak, berriz, kopa zuri-gorrientzat izango dela azaldu du, baina, 2 eta 1 irabazita.

Kolore gorriak edo urdinak, baina, talde bietako batek bakarrik beteko ditu beren zaleek beraiengan jarritako itxaropenak. Kopa txapeldunak bakarrik altxatuko du. Kamiseta txuri-urdindunek edo zuri-gorridunek ospatuko dute igandean garaipena, Gipuzkoara etorriko da garaikurra edo Bizkaira joango da. Erantzuna, larunbat gauerdirako ezagutuko da. Onenak irabaz dezala.


Hitzaldia: Pobrezia energetikoa

Hizlariak : Aretxabaleta eta Eskoriatzako GOIENEReko adituak.


Agirre: "Funtsezkoa da gizarteak jakitea zientzialariek zer ikertzen duten"

Aitziber Agirre Ruiz de Arkaute. (Aiora Larrañaga/Hitza) AITZIBER AGIRRE RUIZ DE ARKAUTE - Elhuyar aldizkariko zuzendaria Orion bizi den Aitziber Agirre Ruiz de Arkaute (Gasteiz, 1974) Elhuyar aldizkariko zuzendari izendatu zuten azaroan. Biokimika zientzialari ohiarentzat jakintza zabaltzea garrantzitsua da, eta ildo horretan esku artean duen erronka berriaz aritu da Agirre Urola Kostako Hitzarekin. Zer moduz joan da lehen hilabetea zuzendari lanetan? Ederra izan da, baina neurri batean gogorra ere bada niretzat. Izan ere, bederatzi urte egon naiz lan utzialdian familia zaintzeko; horretan inbertitu ditut azken bederatzi urteak. Orain, lanera bueltatu naizenean, zuzendari lanetan hastea oso polita izaten ari da, baina aldi berean aldaketa handia ekarri dit. Ezustekoa izan al zen proposamena? Lan utzialdia hartu aurretik kazetari lanean aritu nintzen Elhuyar-en, baina ez nuen uste proposamen hau jasoko nuenik. Dena dela, oso gustura hartu dut berria. Elhuyarren egin nituen lehen urteetara atzera buelta izan da, hasiera haietan aldizkarian idazten ere jardun bainuen. Izatez zientzialaria zara, baina komunikazioarekin lotura estua izan duzu, ezta? Egia esan, nire lan ibilbidearen hasiera laborategi batean izan zen ikerketa lanetan, zientzialari gehienena bezala, eta beti pentsatu izan nuen horrela izango zela nire etorkizuna ere. Dena dela, biokimikako doktoretza bukatu nuenean zer bide jarraitu nahi nuen erabaki behar nuen, eta idaztea asko gustatzen zitzaidanez zientzia kazetaritzan saiatu nintzen. Elhuyarren beka batekin hasi nintzen lanean, Elhuyar aldizkarian idazten aritu nintzen denbora batez; oso esperientzia polita izan zen, baina unibertsitateko irakasle izateko aukera izan nuen, eta probatu egin nuen. Hala ere, zientzia dibulgazioa asko gustatu zitzaidanez, Elhuyarrera itzuli nintzen, Teknopolis saioko erredaktore eta aurkezle izateko. Elhuyar aldizkaria eta Teknopolis saioa zientzia herritarrei gerturatzeko bidea dira, baita irakaskuntza ere. Garrantzitsua al da zure iritziz zientzia herritarrengana hurbiltzea? Nire iritziz funtsezkoa da gizarteak jakitea zientzialariek ikertzen dutena zer den, guztion diruari esker egiten baita. Gainera, jendeak zientziaren ezagutza badu, jarrera kritikoa izan dezake zientzia arloan, eta nire iritziz ezinbestekoa da gizarteak zientziak bide egokia jarraitu dezan eragina izatea. Kritikotasunik gabe zientziak ez dagokion boterea eskuratzen baitu. Arlo horretan hutsunea dagoela iruditzen al zaizu? Bai, askotan aurreiritzi kontua ere bada. Askok zientziarekin lotutako gaiak ulertzeko zailak izan behar dutela uste baitute. Gizarteak duen hautemateaz ohartu dira zientzialariak, eta beren ikerketak gizarteratzeko ahalegin handiagoa egiten ari dira. Bestetik, hezkuntzak ere bide horretan eragina duela uste dut, eta Elhuyarretik esaterako ikastetxeentzat materiala sortzen ari gara, haur eta gazteek zientzia ulertzeko duten modua aldatu dadin. Nik uste dut, herritarrek zientziaz gero eta gehiago jakin, orduan eta gehiago jakiteko gogoa izango luketela. Elhuyar aldizkariarentzat ere zientzia zabaltzeko bideak irekitzea garrantzitsua dela uste al duzu? Noski baietz, Elhuyar aldizkaritik herritarrei zientziaz jabetzeko baliabideak eman nahi dizkiegu, euskaraz. Hizkuntza arloan ere hutsunea dago; zientzia zabaltzen da, baina euskaraz oraindik gutxi, eta hor badago esparru bat landu beharrekoa. Bestetik, guri gure lana herritar ororengana iristea gustatuko litzaiguke, zientzia denok ulertzeko modukoa egitea, formazio akademiko handirik behar gabe. Hala ere, ohartzen gara gure publikoa nahiko espezializatua dela oraindik. Etorkizunean aldizkariak zein bide jarraitzea nahiko zenukete? Batetik, gizartean kultura zientifikoa sendotzea dugu erronka nagusia. Euskal Herrian egiten diren ikerketa zientifiko eta teknologikoak zabaltzen laguntzea, eta nola ez, mundu osoan egiten direnak ere. Horretarako orain arteko bidean jarraitu nahi dugu: Euskal Herriko ikertzaileen laguntza preziatuarekin elkarlanean, zientzia herritarrei transmititzen segi, hori baita aldizkariari nortasuna eta, era berean, bermea ematen diona. Bestetik, une honetan badugu beste erronka handi bat: komunikabideak kultura digitalean txertatzeko izaten ari garen bilakaera horretan, egokitzen jakitea. Dibulgazioaz hitz egin dugu, teknologia berriak tresna egokia al dira bide horretan? Prentsa aldatzen ari da, eta idatzizko komunikabideoi eredu berrietara egokitzea tokatzen zaigu. Teknologia berriak oso baliabide eraginkorrak iruditzen zaizkigu Elhuyar aldizkariarentzat. Orain dela hilabete gutxi arte aldizkaria hilabetekaria zen, baina hiru hilabetekari bihurtu da baldintza ekonomikoengatik, eta edizio jarraiak gaurkotasun zientifikoari erantzuteko aukera ematen digu. Bestalde, sare sozialak jorratzen ditugun gaiak herritarrengana zuzenean iris-teko bidea dira. Gaur egungo euskarri anitzen bidez aukera berriez baliatzen jakin behar dugu. Zuen proiektuentzat erakundeen babesa garrantzitsua al da? Ezinbestekoa, izan ere gure muga finantzabidea da. Gaur egun ditugun baliabide ekonomikoekin, hiru hilabetekari izatera pasatu behar izan dugu. Ez da erraza ekonomikoki zientziaz euskaraz aritzen den proiektua sostengatzea, eta erakundeen babesa behar dugu horretarako. Haien laguntzarik gabe egun martxan dauden proiektu asko desagertu egingo lirateke, eta horrekin batera jakintza galduko litzateke.


Argentinako Saladillo hiriko diputatu Ricardo Lissalde Azpeitiko udaletxean izan da

Paulina Lorda eta Oscar Luques euskal jatorriko argentinarrekin egin du bisita udaletxera Lissaldek, eta Udal ordezkariek harrera egin diete.

[caption id="attachment_298936" align="aligncenter" width="300"] Argentinako Saladillo hiriko kideak eta Azpeitiko Udal ordezkariak. [/caption] Argentinako Saladillo hiriko diputatu Ricardo Lissalderen bisita izan dute gaur, astelehena, goizean, Azpeitiko Udal ordezkariek. Paulina Lorda eta Oscar Luques euskal jatorriko argentinarrekin egin du bisita Lissaldek, baina ez zen Azpeitira bidaiatzen zuten aurreneko aldia; izan ere, duela aste batzuk ere herrian izan ziren, Argentinatik Euskal Herria ezagutzera etorritako talde batekin. Gaur ziren Argentinara itzultzekoak, baina hara abiatu aurretik udal ordezkariak agurtu nahi izan dituzte, eta Eneko Etxeberria alkatearekin eta Estitxu Elduaien eta Agustin Lizarralde zinegotziekin egon dira. Besteak beste, detaile batzuk elkarbanatu eta harremanetan jarraitzeko konpromisoa berretsi dute.


Haizea etxea okupatzeagatik, 11.000 euroko kalte-ordainak ordaintzera kondenatuta, bi gazteak

Otsailean epaitu zituzten bi hernaniarrak: usurpazio delitutik absolbitu dituzte, baina kalte-ordainak ordaintzera kondenatuko dituzte.

2017ko uztailean okupatu zuen Hego Haizea etxea, Hernaniko Jauregi auzoan, gazte talde batek. Ia lau urteren ondoren, 2021eko otsailaren 2an, gertatutakoren harira epaiketa izan zuten bi hernaniarrek, okupazio delitua egotzita. Asteazkenean jaso zuten epaia, eta usurpazio delitutik absolbitu badituzte ere, 11.000 euroko kalte-ordainak ordaintzera behartu dituzte.

Epaiaren kontra agertu da Hernaniko Gazte Asanblada. «Epaiaren eta justizia burgesaren interesa salatu nahi ditugu; gure borrokan berresten gara».

«Etxearen jabeak, akusazioak, usurpazio, lapurreta eta kalte materialak egitearen delituak egotzi nahi zizkigun auzipetutako kideei», azaldu dute bi gazteek. «Hasieratik berretsi ginen hautuan eta auzipetuen absoluzioa defendatu. Izan ere, eta epaiketan frogatu genuen bezala, urte luzez abandonatuta eta faktore ezberdinek erabat kaltetuta zuten etxea berreskuratu, berregokitu eta oinarrizko beharrak asetzera bidean jartzeko borondatea izan genuen». Hori horrela, diote, «akusazioaren interes bakarra gure kontura dirua ateratzea izan zen».

Kanpaina ekonomikoa

Okupazio delitutik absolbitu badituzte ere, 11.000 euroko kalte ordainak egotzi dizkiete. «Besterik egotzi ezin eta jabeen interes ekonomikoak asetzera begira emandako epaia dela uste dugu», salatu dute. Horren aurrean, jakitera eman dute kalte ordainei aurre egiteko kanpaina ekonomikoa abiatuko dutela. Aurrerago emango dute horren berri.


2023ko Giroa 18,4 kilometroko erlojupeko batekin hasiko da

Italiako lasterketak Abruzzo eskualdean zehar egingo diren lehen, bigarren eta zazpigarren etapen ibilbideak aurkeztu ditu.

2023ko Italiako Giroa Abruzzo eskualdetik abiatuko da maiatzaren 6an hasiko da, Fossacesia Marinan hasi eta Ortonan amaituko den 18,4 kilometroko banakako erlojupeko batekin. Ibilbide berezia izango du, zeren kilometro ia guztiak bidegorritik zehar egingo baitira, antolakuntzak asteazken honetan jakitera eman duenez.

Bigarren etapa Teramotik San Salvora joango da (204 kilometro), tropeleko txirrindulari azkarrenentzat egokia izango dena. Hurrengo egunean, txirrindulariak Vastotik abiatuko dira eta Abruzzo eskualdea utziko hegoaldera jotzeko.

Bestalde, zazpigarren etapa Gran Sasso (Campo Imperatore) mendatean amaituko da, 218 kilometro egin ondoren, igotzaileentzat pentsatutako jardunaldi batean. Izan ere, laugarren urtez jarraian, Abruzzoek aldapan gora bukatuko den etapa hartuko dute. Aurreko bi aldietan, etapa irabazleek -Egan Bernal, Campo Felicen (2021) eta Jai Hindleyk Blockhausen (2022) -, Italiako Giroa irabazi zuten.

Bigarren aldia izango da Italiako Giroa Abruzzo eskualdetik irtengo dena. 2001ean, Rik Verbrugghek Montesilvano Marina-Pescarako erlojupekoa irabazi zuen.


Zola berritze lanak egiteko Kaxetatik Aranoko herrirako errepidea itxiko dute tarteka

Asteazkenean mediku kontsultarik ez da izango

Aranoko udalak jakinarazi duenez, Aranoko NA-4016 errepidea zola berrituko da aste honetan, Kaxetatik Aranoko herrira bitartean. Horrek, zenbait eragozpen sortuko ditu eta zenbait ordutan errepidea itxia egoteaz gain, asteazkenean ez da mediku kontsultarik izango.

Abuztuaren 1ean, asteartean, 12:30etik 14:30era eta 15:30etik 19:00etara itxita egongo da errepidea. Hori bai, Surotik Kaxetarako bidea egun osoan irekia egongo da.

Abuztuaren 2an, asteazkenean 08:00etatik 19:00etara itxita egongo da errepidea. Surotik Kaxetara 12:00 arte irekia egongo da. Aipatzekoa da asteazkenean mediku kontsultarik ere ez dela izango. 112 larrialdi zerbitzuak jakinaren gainean daude.

Abuztuaren 3an, ostegunean 08:00etati 19:00etara itxia egongo da errepidea eta abuztuaren 4an, ostiralean, irekita.

Aranoko udalak jakinarazi duenez, ordutegian aldaketarik balego ahal bezain pronto jakinaraziko luke eta eragozpenenatik barkamenak eskatu ditu.


Herria kolorez eta edertasunez bete dute

Atzoko egunez Emekik antolatutako XXVIII. Margo Lehiaketa egin zen. Hodarribia zonalde ezberdinetako margolariez bete zen. Goizeko 09:00etan ekin zioten lehiaketari eta arratsaldeko 17:00ak arte izan zuten herriko txokoak margotzeko tartea. Epaimahaia lau emakumek eta gizonezko batek osatu zuten: Naiara Goikoetxea, Itsaso Labari, Maria Jose Noain, Sara Otaño eta Javier Sagarzazu.

Emeki Emakumeen elkartetik eskerrak eman nahi izan diete parte hartzaile guztiei, kolaboratzaileei (udalari, Palacete Hotelari, Atrezzori eta Done Pedro Kofradiari) bai eta bolondresei, epaimailari eta bertaratutako guztiei ere.

Irabazleak

Accesit: Done Pedro Arrantzale Kofradiako produktuen saskia eta Atrezzo dendako enmarkazio bat eskuratu zuen Faouzi Bautagrassa Lasartearrak. Saria María Pilar Goikotxeak (sare konpontzailea izandakoak) eman zion.

3. saria: 500 euro eta Done Pedro Arrantzale Kofradiako produktuen saskia Iratxe Aires Rocha irundarrarentzat izan zen. Idoia Seijo Iruretagoienak, Hondarribiko artisauak, eman zion saria.

2. saria: Ricardo Azkargorta bergararrak 700 euro eta Done Pedro Arrantzale Kofradiako produktuen saskia eraman zituen. Hondarribiko Udalaren izenean Txisun Altuna zinegotziak luzatu zion saria.

1. saria: Daniel Menendez Isturiz (Burlada) izan zen XXVIII. Margo Lehiaketaren irabazlea. 1.000 euroko saria eta Done Pedro Arrantzale Kofradiako produktuen saskia eraman zituen etxera. Emekiko lehendakaria den Tamara Sastre Castilloren eskutik jaso zuen saria.


Ultzamako igerilekua zabalik izanen da aurtengo udan

Iazko udan itxita egon zen Larraintzarko igerilekua, koronabirusa dela eta beharrezko neurriak betetzeko zailtasunak zeudelako. Aurtengoan, berriz, Udalak instalazioak irekitzeko apustua egin du. Ekainaren 12an hasiko da igerilekuaren denboraldia. Xehetasun guztiak eman dizkigu gaurko irratsaioan Ekaitz Astiz zinegotziak.

Daten, tarifen eta bestelako informazioen inguruko informazio guztia hemen klik eginda aurkituko duzue.


Amurriok ekonomia zirkularra sustatzen duten negozio-linea berriak ezartzeko laguntzen deialdia onartu du

Deialdia ALHAOn argitaratu eta hurrengo egunetik 2022ko irailaren 30era arte aurkeztu ahal izango dira eskaerak.

Amurrioko Udalak bigarren urtez jarri ditu abian udalerrian ekonomia zirkularra, konponketa eta auto-konponketa sustatuko duten negozio-linea berriak ezartzeko diru-laguntzak. Eskabideak aurkezteko epea deialdia ALHAOn argitaratu eta hurrengo egunean hasiko da, eta 2022ko irailaren 30ean amaituko da.

Laguntzaren zenbatekoa egindako inbertsioaren %75era artekoa izan daiteke, eta gehienez 4.000 euro enpresa bakoitzeko. Bestalde, diru-laguntzaren erakunde onuradunak gutxienez 1.000 euroko inbertsioa egin beharko du lan-ildo berrian.

10.000 euroko aurrekontua duen laguntza-lerro horren bitartez, “udalerriaren garapen sozioekonomikoa eta jasangarria bultzatu nahi da, eta, aldi berean, ekonomia zirkularra, konponketa eta auto-konponketa sustatu nahi dira negozio-linea berriak abian jartzeko diru-laguntzaren bitartez”, azaldu du Txerra Molinuevo Amurrioko alkateak.

Diru-laguntza eskatzeko baldintzak

Laguntza eskatzeko, pertsona autonomoek, sozietate zibilek edo ondasun-erkidegoek, pertsona juridikoek eta irabazi-asmorik gabeko elkarteek baldintza hauek bete beharko dituzte:

2022ko urtarrilaren 1etik 2022ko irailaren 30era bitartean ekonomia zirkularreko, konponketako edo auto-konponketako negozio-linea berria ezarri edo abian jarri izana.

EJZn alta emanda egotea.

Gizarte Segurantzarekiko, Arabako Foru Ogasunarekiko eta Amurrioko Udalarekiko betebeharrak egunean izatea.

Laguntza eskariaren xede den jarduera Amurrion egitea, eta egoitza soziala eta fiskala bertan izatea. Jarduerarekin erlazionatutako establezimendu bat udalerrian duten pertsona fisikoak ere izan daitezke laguntzaren onuradun.

Jardueren udal-erregistroan alta emanda egotea.

Gehienez 25 langile dituzten enpresak (kontratatutako pertsonen eta autonomoen batura). Ezin izango dute aurretik deskribatutako baldintzaren bat betetzen ez duten enpresen ehuneko 25etik gorako partaidetza izan.


Gaur hasiko ditu 20. urteurreneko saioak Orioko Salatxo abesbatzak

Aurten 20 urte beteko ditu Salatxo abesbatzak. Ordutik hona hara eta hona ibili dira kantuan bertako kideak, hala nola, Italian, Portugalen, Katalunian edo Norvegian. Ikasturte honetan, besteak beste Bartzelonara egingo dute irteera bat, baina horretarako gogor entseatu beharko dute aurretik urte berezi honetan. Horretarako, gaur, irailaren 5a, hasiko dituzte entseguak, eta parte hartu nahi duten guztiek ateak irekita dituztela gogorarazi dute Salatxotik.

Herritar guztiei irekitzen dizkiete kanturako ateak

Aurten 20 urte beteko ditu Salatxo abesbatzak. Ordutik hona hara eta hona ibili dira kantuan bertako kideak, hala nola, Italian, Portugalen, Katalunian edo Norvegian.

Ikasturte honetan, besteak beste, Bartzelonara egingo dute irteera bat, baina horretarako gogor entseatu beharko dute aurretik urte berezi honetan. Horretarako, gaur, irailaren 5a, hasiko dituzte entseguak, eta parte hartu nahi duten guztiek ateak irekita dituztela gogorarazi dute Salatxotik.

Entsegua iluntzeko 21:00etan izango da, Salatxok Kosta Tailerreko eraikinean duen gelan.


«Marra gorria jarri behar da: ezin da askatasuna baliatu euskararen aurka»

Aho bilorik gabe azaldu du Olanok Gipuzkoako Aldundira iritsi zeneko garai «dramatikoa». Heldu dio haren ibilbide luzean EH Bildurekin izandako harreman gatazkatsuari ere. «Prest» dago EAJren barruan «ekarpena egiten jarraitzeko».


Badatoz Sopelako sanpedroetako jaiak

Urtero bezala, musika herrikoia, txapelketak eta txosnetako giroa izango da nagusi Sopelako San Pedro jaietan. Oraindino udalerriko Udaleko eta tokiko jai-batzordeko egitaraua eskuragarri ez egon arren, Sopelako Kuadrillak taldeak "herritik eta herriarentzako" antolatutako programazioa konpartitu dute. Modu horretan, sanpedroetako giroaren aurrerapen bat dakargu jaietarako gorputzak berotzen hasteko asmoz.

Egitaraua:

Ekainak 28, eguaztena

19:00 Kuadrillen jaitsiera.

21:00 Txupinaren jaurtiketa eta txaranga txosnetaraino.

22:00 Txosnen irekiera.

Ekainak 29, eguena

17:00 Herri kirolak.

18:30 Zantzo txapelketa. *

19:30 Elektrotxaranga.

*Sopelako panderojoleek antolatuta. Hala ere, froga honek puntuak emango ditu Kuadrillen Txapelketarako.

Ekainak 30, barikua

14:00 Tortilla eta Sangria Txapelketa.

18:00 Lehorreko jolasak.

Uztailak 1, zapatua

15:00 Herri-bazkaria.

18:00 Ur-jolasak.

20:30 22:30 Poteo musikatua.

Uztailak 2, domeka

12:00 Paella Txapelketa. *

18:00 Tribial Txapelketa.

19:30 Bertso-saioa eta sari-banaketa.

*Jai-batzordeagaz batera antolatuta. Froga honek puntuak emango ditu Kuadrillen Txapelketarako.


Martxan da Emakumeen VII. Pala Txapelketa

Joan den larunbatean hasi zen Emekik, Hondarribiko Pilota Eskolarekin antolatutako Emakumeen VII. Pala Txapelketa. Gipuzkoako Foru Aldundiak ematen dien diru laguntzari esker lortzen dutela urtero txapelketa antolatzea adierazi dute antolatzaileek. Lau jardunaldi egingo dituzte txapelketaren baitan, lehena maiatzaren 14ean izanik eta finala ekainaren 4ean Jostaldi pilotalekuan.

Lehen jardunaldian Izaskun Amunarriz Izagirre (Hondarribia) eta Nerea Urizar Urrutia (Elorrio) bikoteak, Xuxuna Otxoteko Zubieta (Irun) eta Aloña Zabala Irastorza (Oiartzun) bikotearen aurka aritu ziren. Otxoteko eta Zabala izan ziren garaile 15-8.

Bigarren partida, Ainhoa Moron Lasa (Irun) eta Idoia Karrera Etxebeste (Irun), Otxoteko eta Zabalaren aurkakoa izan zen. Karrerak 2021eko txapelketa irabazi zuen Edurne Martiarenarekin, eta Otxoteko-Moronek osatutako bikoak irabazi zuen oraingoan.

Azken partida Otxoteko-Moron, Amunarriz-Urizar kontrakoa izan zen eta aipaturiko aurreneko bikoteak egin zituen lehenik 15 puntuak. Amunarriz eta Urizarren arteko koordinazio eta indarra nabarmendu du Emekik.

Ixabel Alkain Etxeberria izan zen epailea eta txapelketa hau berarentzat berezia dela adierazi zuen: “Emekik antolatzen duen Emakume Pala Txapelketa niretzat ekintza oso berezia da eta horregatik gaur galaz jantzita etorri naiz”.


Xake Topaketa

7-16 urte bitarteko haurrei zuzendurik.


Getariako Gazteen arteko Patata Tortilla Txapelketan izena eman daiteke

14 eta 18 urte bitarteko gazteek sukaldaritzako dohainak erakusteko aukera izango dute Salbatore Jaietako VI. Patata Tortilla Lehiaketan.

Salbatore Jaien barruan, Gazteen arteko VI. Patata Tortilla Txapelketa antolatu dute abuztuaren 3rako (ostirala). Bikote parte hartzaile bakoitza 11:00etan hasiko da sukaldatzen, eta 12:30erako prest izan beharko dituzte patata tortillak. Epaimahaiak tortillaren itxura, zaporea eta sukaldarien jantziak hartuko ditu kontuan; beraz, sukaldarien irudimena eta originaltasuna ere baloratuko dituzte. Bikote parte hartzaile bakoitzak zartagina, labana, sardexka eta osagaiak nahastu eta buelta emateko beharrezko tresneria eraman beharko ditu lehiaketara. Antolatzaileek, aldiz, 4-5 patata, 8 arrautza, olioa, gatza eta sua jarriko dizkiete parte hartzaileei. 14 eta 18 urte bitarteko gaztetxoei zuzendu diete parte hartzeko deialdia, eta uztailaren 27ra arte izango dute izena emateko aukera, turismo bulegoan.


Ikaslagun boluntariotza programa, tutoretzapean dauden haurrak goi-mailako ikasketetara iritsi daitezen

Babes sisteman, tutoretzapean dauden haur eta gazteen % 2 bakarrik iristen da goi mailako ikasketak egitera. Errealitate hori iraultzeko sortu zen Gipuzkoan Ikaslagun programa.


Sagardui: "Beherako joeran sartu gara, baina ezin da guardia jaitsi"

Osasun sailburuak esan du "arinegi" dela neurri murriztaileak kentzeko eta ohartarazi du datuak hobeak izan arren, egoera larria dela oraindik ere.

Gotzone Sagardui Osasun sailburuak adierazi duenez, Euskal Autonomia Erkidegoan "kutsatze kopurua beherako joeran sartu da". Hala ere, osasun egoerak larria izaten jarraitzen duela ohartarazi du eta guardia ez jaisteko deia egin du.

Sagarduik agerraldia egin du Legebiltzarrean pandemiaren bilakaerari buruzko datuak emateko. Kasu positiboen tasa % 7ra jaitsi da, baina astebetean 83 pertsona hil dira koronabirusarekin, duela bi aste baino 10 gehiago, hain zuzen ere.

Sailburuaren ustez, hobekuntza honek erakusten du Eusko Jaurlaritzak hartu dituen neurri murriztaileak –ostalaritzaren itxiera, etxeratze-agindua eta harreman sozialen murrizketa- eraginkorrak izaten ari direla. Edonola ere, azpimarratu du oraindik "arinegi" dela kutsatze kopuruak beherako joerari eutsiko dion ala ez jakiteko.

Ildo berean, Sagarduik esan du Gabonak nolakoak izango diren aurreikusteko goizegi dela, hiru astetan gauzak asko aldatu daitezkeelako. "Beste erkidegoetan zer egiten duten ere ikusi behar dugu, egun horietan mugikortasun handia izaten baita", erantsi du.

Bestalde, erkidegoetako Osasun sailburuek Espainiako Gobernuarekin astero egiten duten bileran, alarma egoeraren dekretua alda dezala eskatuko dio enegarrenez Eusko Jaurlaritzak, etxeratze-agindua aurreratzeko asmoz eta etxeko konfinamendua ezarri ahal izateko, beharrezkoa izango balitz.

Halaber, neurri murriztaileak kentzeko arinegi dela aldarrikatuko dute, "datuak hobera egin arren, gaizki gaudelako". "Ezin da guardia jaitsi eta neurriak denboran mantendu behar ditugu", azpimarratu du.


'Adi, grabatzen, ekin!!!' antzezlana

Tomax pailazoaren abentura, Korrika Kulturalaren baitan. Sarrerak, hiru euro.


Galtzakomik lehiaketako sariak ostiralean banatuko dituzte

Galtzaundi euskara taldearen aktualitatea Amaia Senperenaren eskutik.


Egoera larrian dauden enpresak lagunduko dituzte Garaituz programaren bidez

Gipuzkoako Foru Aldundiak, Garapen Elkarteak eta Gipuzkoako Garapen Agentziek–tartean Urola Kostako Udal Elkarteak– Garaituz programa abiatu dute. Egoera larrian dauden baina bideragarriak izan daitezkeen Gipuzkoako enpresei laguntzea da helburua. Gipuzkoako 100 enpresa txiki eta ertaini emango diete laguntza. Laguntzarekin honakoa egingo dute: bideragarritasun azterketa sakona egin, arazoak zehatz-mehatz identifikatu eta ekintza plan bat prestatu eta martxan jarri. Urola Kostako Udal Elkarteak azaldu duenez, finantza erakundeek eta aholkularitza zerbitzuek hartu-eman estua izaten dute enpresekin, eta horregatik garrantitsua iruditzen zaio horiek ere programaren berri izan eta egoera larrian dauden enpresei ekimenaren berri eman ahal izatea. Programaren inguruko informazioa nahi duten eragileek eta enpresek 943-890808 telefono zenbakira hots egin eta Aintzane Ruesgasengatik galdegin dezakete, edo enpresa@urolakosta.org helbidera idatzi.